Jewba falintukefi “felepe may” taiñ piel\nTi Werken (ñi chillkatungeal) | Marzo 2019\nPAPELTUAFUYMI acholi afrikáans akha albanés alemán altaico aluro amis amárico armenio aucano aymara ayá azerí azerí (alfabeto cirílico) bajo alemán bashkir bassa de camerún batak (simalungun) batako karo batako toba baulé becol bengalí biak birmano bislama boulou búlgaro caboverdiano cakchiquel occidental camboyano catalán cebuano chabacano changana (mozambique) checo chichewa chin haka chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuukés chuvash cibemba cingalés citonga congo coreano criollo de las seychelles criollo guadalupeño criollo haitiano criollo inglés de Belice criollo mauriciano croata damara dangme danés dayaco engayú dehu digor diula duala edo efik embunda endebele endebele de Zimbabue endonga endáu enzema eslovaco esloveno español estonio ewé finlandés fiyiano fon francés ga galés garífuna georgiano gitonga griego groenlandés guaraní gujarati gun hausa hebreo herero hiligaynon hindi hiri motu hmong (blanco) holandés húngaro iban ibanag ibinda ibo ilocano indonesio inglés ishan islandés isoko italiano japonés javanés kabiye kachin kannada kaonde kayin sgaw kazajo kazajo (alfabeto árabe) kekchí kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisonge krío kurdo kurdo (alfabeto latino) kurdo kurmanyí del Cáucaso kwangalí kwanyama kyangonde lahu lao lengua de señas colombiana lengua de señas costarricense lengua de señas ecuatoriana lengua de señas mexicana lengua de señas venezolana lengua de signos española lenguaje de señas alemán lenguaje de señas americano lenguaje de señas angoleño lenguaje de señas británico lenguaje de señas congoleño lenguaje de señas coreano lenguaje de señas de quebec lenguaje de señas guatemalteco lenguaje de señas nicaragüense lenguaje de señas panameño lenguaje de señas polaco lenguaje de señas ruso lenguaje de señas sudafricano letón lhukonzo lingala lituano lomue luganda lunda luo luvale macedonio macua makua-meto malayo malayálam malgache maltés mam mambue-lungu mapudungun maratí marshalés maya mazateco de Huautla mingreliano mixe del norte mixteco de guerrero mizo mongol more motu navajo nepalés ngäbere (o guaymí) nias niueano noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo osético otetela palauano pangasinán panjabí papiamento de curazao persa pidgin (oeste de África) pidgin de las islas salomón polaco ponapés portugués de Brasil portugués de Portugal purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura rarotongués romaní de Macedonia (alfabeto cirílico) romaní de Serbia romaní de macedonia romaní del sur de Grecia ronga rumano runyankore ruso rutoro samoano sango sanguir saramacano sena sena sepulana serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco sundanés tagalo tahitiano tai tamil tayik telugu tetun dili tigriña tivo tlapaneco tojolabal tok pisin tongano totonaco tseltal tshiluba tsonga tsotsil turco turcomano tuvaluano twi tártaro ucraniano uhobo uigur (alfabeto cirílico) uigur (alfabeto árabe) umbundú urdu uruund uzbeko uzbeko (alfabeto latino) vendal vietnamita wallisiano waray-waray wayuunaiki wolaita xhosa xitshwa yapés yoruba zandé zapoteco del istmo zulú árabe ñanya ñemba\nCHAW JEWBA falintukefi taiñ poyekefiel. Kidu ngüneduamniey ka allkütukefi tañi pu che. Feymu chem rume taiñ femken ñi püramyeafiel rulpakünukelafi, pichike dungu ngefule rume (Mal. 3:16). Rakiduamnge, fentren rupa “felepe may” pikeiñ. Tüfachi feypin, “chem dungu no” piafuiñ, welu Jewba müna falintukefi. Taiñ kimal chumngelu (chemu) femkey tüfa, ngüneduamaiñ ñi chem pin “felepe may” ka chumngechi feypingekey Biblia mu.\nPU ISRAELCHE “¡FELEPE MAY!” MÜLEFUY ÑI FEYPIAL\nTi feypin “felepe may” kiñe ebrew dungun mu tuwi feypilelu “manelngeam” kam “manelfalngeam”. Kiñeke mu feypingekefuy “felepe may” wentru ñi ley dungu mu. Kafey eldungukünulu pu che ka feypikefuy “felepe may”, femngechi pengelkefuy ñi rüfngen tañi feypin ka ñi eluwkülen ñi femal chem rume rupale (Núm. 5:22). Femngechi eldungukünulu pu che, kimniefuy ñi rume falin-ngen femtripayal tañi feypin (Neh. 5:13).\nDeuteronomio kapitulo 27 küme pengeli chumngechi feypingekefuy kuyfi “felepe may”. Pu israelche konpulu ti Feypikünuelchi Mapu mu, mülefuy ñi trawüluwal Ebal wingkul ka Guerizim wingkul mu ñi papeltulelngeal ti Ley. Ngelafuy ñi re allkütual müten, doy may mülefuy ñi feypial tañi küme llowfiel ti Ley dungu. ¿Chumngechi kay? Papeltungelu ñi chem rupayal inanienofule engün chi Ley, pu israelche mülefuy ñi feypial “¡felepe may!” (Deut. 27:15-26). Fentren wentru, domo ka pichikeche newentu dungun mu, feypingün: “Felepe may”, ¡afmatufali! (Jos. 8:30-35). Kidu engün turpu ngoymanentulay (upelay) tañi feypin feychi antü. Feley llemay, pu israelche femtripayngün ñi feypin. Biblia feypi: “Israel amuley ñi serfimekefiel ta Jewba tuntepulu Josue ñi mongen ka tuntepulu pu longkolelu ñi mongen doy amulelu ta Josue mew, tüfa engün kimfuy kom ñi femün Jewba Israel ñi duam mu” (Jos. 24:31).\nJesus “felepe may” pikefuy pengelalu ñi rüfngen tañi feypin, welu feypikelafuy kakelu che reke. Kidu feypikelafuy “felepe may” dew allkütulu kakelu che ñi feypin, doy may tañi amulkünual kiñe nütram. * Femngechi Jesus pengelelfi ñi pu allkütumekeetew ñi manelfalngen tañi feypin. Kidu rüf dungukefuy Chaw Jewba dullietew kay ñi femürpual kom tañi feypikünuel (2 Kor. 1:20; Apok. 3:14).\nKOM TI TROKIÑCHE “¡FELEPE MAY!” PI KA PÜRAMYEFI TA JEWBA\nPu israelche ka feypikefuy “felepe may” ñi püramyeafiel ka ngillatuafiel ta Jewba (Neh. 8:6; Sal. 41:13). Kidu engün dew allkütulu kiñe llellipun “felepe may” pikefuy, femngechi pengelkefuy ñi llowfiel tüfachi llellipun ka kidu ñi dungun tañi trokifiel. Femün mu tüfa, kom koneltukefuy engün ka ayüwünkechi püramyekefuy ta Jewba. Femngechi dungu rupay longko ülmenkülelu ta David. Kidu küpaltufi Jerusalen mew ti falin caja nielu Jewba ñi Ley dungu. Petu fiestañmalu engün, kiñe ülkantun mu David ngillatufi ta Jewba kom piwke mu (1 Crón. 16:8-36). Allkütulu tüfa puwi tañi piwke mu, fey “¡felepe may!” pi engün ka püramyefi ta Jewba. Feley llemay, müna ayüwkülefuyngün ñi kiñentrür serfiniefiel ta Jewba\nPu wünenke kristiano ka feypikefuy “felepe may” ñi püramyeafiel ta Jewba. Pu wirintukulu Biblia tañi karta mu ka wirintukuy tüfachi feypin (Rom. 1:25; 16:27; 1 Ped. 4:11). Kafey ti lifru Apokalipsi feypi pu kümeke püllü ñi püramyefiel ta Jewba wenu mu, fey feypingün: “¡Felepe may! ¡Püramyengepe ta Ñidol!” (Apok. 19:1, 4). Pu wünenke kristiano ka feypikefuy “felepe may” dew ngillatukünungelu trawün mu (1 Kor. 14:16). Welu küme rakiduamkefuyngün ñi feypial tüfa.\n¿CHUMNGELU FENTE FALIN-NGEY TAIÑ FEYPIAL “FELEPE MAY”?\nDew ngüneduamlu iñchiñ chumngechi feypingekefuy kuyfi “felepe may”, kimürpuiñ chumngelu fente kümey taiñ femngechi feypial ñi fentepual ti llellipun. Dew ngillatulu “felepe may” feypilu iñchiñ, pengelkeiñ rüf piwke mu ñi entuel taiñ feypin. Kafey “felepe may” piliyiñ dew ngillatule kakelu che, pengelkeiñ taiñ kiñewkülen ñi feypin mu, ñüküfkülen kam newentu dungun mu rume feypiliyiñ. Ngüneduamaiñ chumngelu fente falin-ngey “felepe may” taiñ feypial.\nEluwküleiñ ñi poyeafiel ta Jewba. Llellipun mu poyekefiyiñ ta Jewba, ¿chumngechi? Taiñ küme llowfiel mew müten no, kafey taiñ küme femün mu. Küpa feypikeiñ “felepe may” rüf piwke mew, fey tüfa kellukeeiñmu ñi küme rakiduamfiel ka küme allkütufiel ti llellipun.\nKiñewküleiñ pu peñi ka lamngen iñchiñ. Trawünche mu kiñentrür allkütukeiñ ñi chem pilen ti ngillatumekelu (Hecho 1:14; 12:5). Feymu trür “felepe may” piliyiñ pu peñi ka pu lamngen iñchiñ, doy kiñewküleaiñ. Ñüküfkülen kam newentu dungun mu femngechi feypiliyiñ, pengelelafiyiñ ta Jewba chem dungu mu wiñoldunguaetew taiñ ngillatuel.\n“Felepe may” piliyiñ, püramyefiyiñ ta Jewba\nPüramyekefiyiñ ta Jewba. Chaw Ngünechen ngüneduamkey kom taiñ femkeel ñi poyeafiel ta kidu, pichike dungu ngefule rume (Luka 21:2, 3). Jewba kimniey chumngelu taiñ femken tüfa ka chem ñi mülen taiñ piwke mu. Feymu pepi amunoliyiñ Trawünwe Ruka mu ka telefono mu allkütuliyiñ ti trawün, Jewba allkütuay taiñ feypin “felepe may”. Femngechi femliyiñ, kiñewaiñ pu trawülelu engün ñi püramyeafiel ta Jewba.\nChumngechi ngüneduamiyiñ, ñi feypin “felepe may” chem dungu no trokingeafuy chi, welu müna falin-ngey llemay. Ti lifru Perspicacia wirikonküley, feypial “felepe may” pengelkey ti rüf maneluwün piwke mu mülelu. Feymu lle “felepe may” piliyiñ, ayüwülafiyiñ ta Jewba (Sal. 19:14).\n^ parr. 6 Kiñe rupa ñi femün Jesus tüfachi dungu wirikonküley Matew 5:18. Feyta mu ñi feypin rulpadungungey “rüf dungu ta feypiwayiñ”.\n¿ITROKOM LLELLIPUN “FELEPE MAY” PIPEAIÑ MAY?\nNgünam feypikelaiñ “felepe may”. Feymu lle petu ngillatumekelu kiñe che, fey welulkale ñi feypin mu, ¿chumaiñ kay? “Doy kümeafuy ‘felepe may’ pinoal” rakiduamfemlayaiñ. Chaw Jewba kimniey ñi welulkaken iñchiñ taiñ feypin mu, fey rulpakünukefi müten. Feymu ngillatumekele kiñe che ngüneduamlayaiñ chum entumekey ñi feypin, doy may chem ayüniey tañi feypial. Femngechi femliyiñ, kümelu trokiafuiñ ‘felepe may’ ñi pial.\nWelu kiñe che poyekenofilu ta Jewba ngillatule, “felepe may” pilayaiñ ñüküfkülen mu ka newentu dungun mu no rume. Rakiduamaiñ chem ñi rupayafel. Amuliyiñ kiñe trawün koneltulenolu religioso dungu mu, fey “ngillatukünunge” feypingele kiñe che, ¿chumaiñ kay? Kam kiñeke taiñ pu che poyenofile ta Jewba, fey ti ngen ruka feyentunolu ayüle tañi ngillatual, ¿chumaiñ iñchiñ?\nFemngechi dungu rupaliyiñ, dulliafuiñ ñüküfküleal ka yamnieafiel kakelu che. Welu “felepe may” pilayaiñ ka nükünuwlayaiñ kakelu che ñi kuwü mu, femfuliyiñ tüfa koneltuafuiñ ti llellipun mu. Dulliafuiñ kidutu ngillatual ñüküfkülen mu, welu “felepe may” pilayaiñ newentu dungun mu, femngechi rakiduamelnoafiel kakelu che taiñ koneltulen kidu engün ñi llellipun mu. Fey pu che witrapürale tañi ngillatual, kidu iñchiñ dulliaiñ taiñ ka witrapürayal kam anülekayal müten. Re witrapüraliyiñ müten ka pochongnagliyiñ taiñ longko, koneltulayaiñ religioso dungu mu. Kiduke pu kristiano müley ñi küme ngüneduamal, fey tañi küme dullial chem chumal. Fey weda dunguyewlayaiñ taiñ dulliel mu.\nTüfachi dungu taiñ ngüneduamel kellukeeiñmu doy kimal chumngelu fente falintukey Jewba “felepe may” taiñ piel.\n¿Chem katrütukeenew ñi fawtisawal?\nAllkütuafiyiñ Jewba ñi dungu\nDuamnieafiyiñ ta kakelu che\nDuamnieafiyiñ pu che amuldungun mu\nKüme chengen: ¿chumngechi doy küme chengeafuiñ?\nWirin dungu Chumngechi entual fillke papel TI WERKEN (ÑI CHILLKATUNGEAL) Marzo 2019\nAudio Chumngechi entual audio TI WERKEN (ÑI CHILLKATUNGEAL) Marzo 2019\nTI WERKEN (ÑI CHILLKATUNGEAL) Marzo 2019


Ngünechen ñi Küme Dungu Marku 6\n1 Jesus tripatuy tiye mew, fey amutuy kisu ñi tuwmumchi mapu mew, fey kiñentrür amuy tañi pu disipulu engün. 2 Fey akulu tati ürkütun antü, eluwi tañi kimeltuael tati sinagoga mew. Tati trawülechi pu che, allkütuñmafilu ñi dungun ta Jesus, rume afmatulen ramtuwi engün:\n—¿Chew anta adümi fentren dungu ta tüfa? ¿Chew anta entuy feychi kimün ka tañi pengelelchi afmanngechi pepiluwün? 3 ¿Fey tüfa no am tati dewmarukafe, Maria tañi püñeñ, Santiaw, Jose, Juda, ka Simon engün tañi peñi? ¿Ka mülelay anchi kisu tañi pu deya tüfa mew, iñchiñ mew?\nFeymew eluwlay engün tañi feyentuafiel. 4 Welu Jesus ta feypifi ti pu che:\n—Kañpüle ta allmalltungekey tañi allkütungeael ta kiñe pelon wentru,* pelon wentru: Ngünechen ñi pu werken wewpilelkefilu tati pu israelche Ngünechen ñi werken dungu. welu kisu tañi mapu mew, tañi pu reñma mew ka kisu tañi ruka mew femngekelay.\n5 Fey Jesus pepi pengel-lay ta tiye mew kiñe afmatufal pepiluwün no rume, welu kiñe mufün kutran mew müten ta fampuwüli ñi kuwü tañi tremolafiel. 6 Ka rume rakiduameleyew ta Jesus ñi feyentunoetew mew ti pu che.\nJesus miyawentuy kom fülküleyechi rukache püle, fey kimeltuyawüli ti küme dungu. 7 Mütrümfi tati mari epu disipulu, fey eluwi tañi werküafiel re epuke. Eluyefi ta pepiluwün ñi wemünentuafiel kom weküfü. 8 Fey feypifi tañi yenoael chem no rume ta rüpü mew, welu tañi yeael retrü müten. Tañi yenoael ta folson, rokiñ no rume, ka pülata no rume. 9 Feley tañi tukuael engün okota, welu tañi yenoael mudaw takuwün. 10 Fey feypikünufi ñi pu disipulu:\n—Fey konpulmün ta eymün kiñe ruka che mew, mülewemün tüfey mew, kañpüle amutualmün wüla. 11 Chew rume ta llowngenolmün ka allkütuñmangenolmün rume tamün dungu, wiñomeaymün ta tiye mew ka mütrowaymün tamün namun mew mülechi trufür,† mütrowaymün tamün namun mew mülechi trufür: femngechi femkefuy tati pu che ñi pengelael ñi rume wesa duamün. femngechi tañi ngüneduamael engün tamün llownoetew mew.\n12 Feymew tripay tati pu disipulu tañi feypiafiel tati pu che tañi wiñorakiduamtuael engün ta Ngünechen mew. 13 Ka femngechi wemünentuy engün fentren weküfü, ka tukulelyefi engün aseyte rume fentren kutran,‡ tukulelyefi engün aseyte rume fentren kutran: tati pu judiu ñi wimtun. fey tremoyetufi engün.\n14 Tati longko ülmen Erode allküy tañi nütramyengen ta Jesus, kom püle kimngey tañi nütramyengen mew ti afmafal pepiluwün ñi nien. Erode kay ta feypirkey:§ Kiñeke kuyfi wirin mew feypiley: “Erode kay ta feypirkey”, welu kakelu kuyfi wirin mew müley: “feypingerkey”. “Juan ti Fawtisachefe ta wiñomongetuy, feymew niey ta tüfachi afmatufal pepiluwün.” 15 Ka kiñekentu feypirkey: “Fey tüfa tati pelon wentru Elia pingekelu.”* tati pelon wentru Elia: kiñe pelon wentru ti pu judiu ñi üngümkefel tati küpayalu kom dungu ñi pepikapayael ti Mesiangealu. Ka kiñekentu feypirkey: “Kiñe pelon wentru tati. Kuyfi mew mülekechi pu pelon wentru reke feley.”\n16 Welu Erode, allkülu ta tüfachi dungu, feypirkey: “Fey tüfa ta Juan tati. Iñche werkün tañi katrüñmangeael tañi longko, fey wiñomongetuy tati.”\n17 Fey Erodia ñi duam ürke, Erode werkürkey ñi püresukünungeael ta Juan ka ñi traringeael ta kadena mew, fey ñi tukungeael ta karsel mew. Erodia am ta Felipe ñi kure ürkefel, Erode tañi peñi, welu Erode ta müntukurerkefi tañi peñi. 18 Fey Juan feypirkefuy ta Erode: “Kümelay tami müntuñmafiel ñi kure tami peñi.”\n19 Feymew ta Erodia üdekefuy ta Juan, fey küpa langümkefuy, welu pepilkerkelafuy. 20 Erode rume llükakerkefi ta Juan, kimniefilu am tañi rume nor wentrungen ka ñi lif mongenngen, feymew ingkañpekefuy. Fey allküñmafiyüm ñi ngülam, pekelafuy ñi chem chumael, fey Erode rume küme duamkechi allkütuñmakefi ñi nütram ta Juan. 21 Erode tañi kawiñ puwültripantun nielürkefi kiñe ilelkawün tañi pu longkolechi wentru ka ñi pu longkoleyechi pu soltaw ka ti pu ülmenke wentru tuwlu ta Galilea. Fey Erodia feychi antü allmalltuy ñi langümfalafiel ta Juan. 22 Feymew Erodia tañi domo püñeñ konpurkey chew tañi mülemum tati kawiñ, fey faylapurkey. Fey Erode ka tati pu mangel traf imekelu rume ayüy engün tati üllchadomo ñi faylan, fey Erode feypifi tati üllchadomo:\n23 Mufü rupachi ta kuyalltulelfi tañi eluafiel chem rume ta “eluen” pielieyew, rangiñ ñi nieelchi chemkün kütu.\n24 Fey ti üllchadomo tripapatulu, ramtufi tañi ñuke:\n25 Feymew tati üllchadomo matukel konputuy chew ñi mülemum tati longko ülmen, fey feypipufi:\n26 Tati longko ülmen ta rume weñangkülewey, welu dew kuyalltun dungun mew am feypikünulu tañi pu mangel tañi adkiñ mew, ngünewlay tañi elunoafiel ñi eluen pietew. 27 Feymew müten werküy kiñe soltaw fey ñi katrüpelngeael ta Juan, fey ñi küpalelngeael ti üllchadomo. 28 Fey amuy tati soltaw karsel mew, katrüñmapufi ñi longko ta Juan, fey küpalfi kiñe rali mew ka elupafi tati üllchadomo, fey kisu chalintukulelfi tañi ñuke.\n29 Juan tañi pu kompañ kimi engün ñi langümngen ta kisu, fey amuy engün ñi yemetuafiel ti kuerpu, tañi rüngalafiel engün.\n30 Rupalu kom tüfachi dungu, tati pu apostol trawüluwi Jesus engün, fey nütramelpatufi kom tañi chumün engün ka tañi kimeltuel. 31 Jesus ta feypieyew:\n32 Feymew Jesus ka tañi pu apostol konpuy engün ta kiñe farku mew, fey amuy engün kiñe alü tripalechi lelfün mew, 33 welu fentren che peeyew engün tañi amun, ka femngechi kimngey ñi puwael tiye mew. Fey fill waria mew mülechi pu che lefkülen amuy ñi wallmeael ti pichi lafken mew, feymew wüne puwi ti trokiñche kisu engün mew. 34 Nagpulu müten ta Jesus ti farku mew, pepufi tati fütra trawün che, fey kutranduamyefi ta tüfeychi pu che. Kiñe kechan ufisa reke feley engün ngenolu am iney no rume tañi adnieaetew, feymew Jesus eluwi tañi kimeltuafiel fentren dungu.\n35 Fey pu trafialu, tañi pu disipulu fülkontueyew ka feypieyew engün:\n—Dew pu trafiay tati, ka tüfachi lelfün mew ngelay chem rume. 36 Chalitufinge tati pu che, tañi amuael engün kañpüle ka fülkülechi waria mew tañi ngillañmuael engün tañi iyael.\n37 Fey Jesus ta llowdungufi ñi pu disipulu:\n38 Fey Jesus feypi:\n39 Feymew Jesus feypifi ñi pu disipulu ñi feypiafiel ti pu che ñi anükünuwael ka ñi wichuke trokiñkünuwael engün ti kachu mew. 40 Fey wichuke trokiñ mew anükünuwyey engün. Kiñeke trokiñ niey pataka che, fey kakelu trokiñ kechu mari che.\n41 Feymew müten ta Jesus nüfi ñi kuwü mew tati kechu kofke ka tati epu challwa, fey pürakintulen wenu mew, mañumtufi ta Ngünechen. Fey wükayefi tati kofke ka eluyefi tañi pu disipulu tañi eluyeafiel engün tati pu che. Ka femngechi wüdamkafi tati epu challwa kom tüfeychi pu chengealu. 42 Itrokom iyey engün ka itrokom küme weday engün, 43 ka apolyetuy engün mari epu kanasta tati puchuyechi wükan kofke ka tati challwa mew. 44 Tati iyelu ta tiyechi kofke, kechu warangka wentru ürke.\n45 Fey dew rupalu kom tüfachi dungu, Jesus feypifi tañi pu disipulu ñi konpuael engün ti farku mew, fey ñi wüne nopuael engün nometu ti lafken mew fey ñi puwael engün Betsayda, welu Jesus petu chalimeketufi tati pu che. 46 Fey dew chalitufilu ti pu che, amuy ta wingkul mew ñi ngillatumeael.\n47 Fey dew punlu, tati farku rangi lafken amulewiyerkey. Jesus am ta kisulewelu tati lelfün mew, 48 pefi tañi küdawngechi amulnien tañi farku engün. Fey ti kürüf am ta trafyenieetew, feymew newe matu amulay tati farku. Fey wünlu dewma, Jesus trekalen amuy wente ko kisu engün püle, welu kisu wüne rumealu reke femfaluwi. 49 Feymew ti pu disipulu pefilu engün tañi trekalen ta wente ko, kiñe perimontun trokifi engün, feymew wirari engün. 50 Kom kisu engün pefilu am, rume llükay engün. Welu feymew müten Jesus feypieyew:\n51 Feymew Jesus pürapuy tati farku mew, fey tüngnagtuy tati kürüf. Fey ti pu disipulu ta rume afmatulewey 52 ngüneduamnofilu engün am tati pengelelchi pepiluwün tati kofke mew, dumiñmalelu reke engün am tañi kimün.\n53 Nopuy engün tati pichi lafken mew, fey puwi engün ta Genesaret mapu mew, fey üye mew trarintukukünupuy engün tañi farku inaltu ayliñ mew. 54 Fey nagpulu müten engün tati farku mew, tati pu che kimfemtufi engün ta Jesus. 55 Fey kom che mülelu feychi trokiñ mapu mew, lefkiyawi engün tañi küpalael ñi kutran pichike ngütantu mew, fey yelelfi engün chew tañi mülemum ta Jesus. 56 Chuchi mew ngeay rume konpuyüm ta kisu, lelfün trokiñ ruka che mew rume, pu waria mew ngeay rume kam lelfün mew rume, elkünukey engün tañi pu kutran inaltu rüpü. Fey ti pu che llellipukefi ta Jesus ñi idañmayaetew tañi takuwün kiñe wechuñ mew ngeay rume. Fey kom che idafilu Jesus ñi takuwün, tremolewetukey ñi kutran mew.\n*6:4 pelon wentru: Ngünechen ñi pu werken wewpilelkefilu tati pu israelche Ngünechen ñi werken dungu.\n†6:11 mütrowaymün tamün namun mew mülechi trufür: femngechi femkefuy tati pu che ñi pengelael ñi rume wesa duamün.\n‡6:13 tukulelyefi engün aseyte rume fentren kutran: tati pu judiu ñi wimtun.\n§6:14 Kiñeke kuyfi wirin mew feypiley: “Erode kay ta feypirkey”, welu kakelu kuyfi wirin mew müley: “feypingerkey”.\n*6:15 tati pelon wentru Elia: kiñe pelon wentru ti pu judiu ñi üngümkefel tati küpayalu kom dungu ñi pepikapayael ti Mesiangealu.


Ngünechen ñi Küme Dungu Santiaw 4\nWeniyewlu reke ta tüfachi mapu engu\n1 ¿Chumngelu am mülekey tati weychan dungu ka tati kewan dungu eymün mew? ¿Tamün piwke ñi nien mew ti wesake rakiduam peno? 2 Eymün diñmatukeymün chem rume, fey llowkelaymün. Langümkeymün, ka ütrirtukeymün kiñeke chemkün mew, fey pepi niekenofilu am eymün, kewakeymün ka eluwkeymün tamün weychayael. Llowkelaymün tamün ayünieel, fey eymün am ngillatukenofilu ta Ngünechen. 3 Fey ngillatufulmün, welu llowkelaymün, küme ngillatukenolu am eymün, ka ayükeymün tamün püneafiel kisuke tamün küme ayüwünngechi rupayael. 4 ¡Epurume rakiduamngechi pu che!* Epu rakiduamngechi pu che: ñiwafe piwke che ñi pin ürke. ¿Ngüneduamkelaymün am tati weniyefilu tüfachi mapu mew mülechi dungu ñi kayñeyefiel ta Ngünechen? Iney rume eluwle ñi weniyeafiel ta tüfachi mapu tuwünngechi dungu, kayñetukefi ta Ngünechen, 5 feypilelu am tati Wirin Chillka: “Ngünechen rume fütra piwkeyeniefi ti Küme Püllü tañi elkünuel iñchiñ taiñ piwke mew.” 6 Welu Ngünechen doy kellukeeiñmew kisu ñi küme piwkengen mew, fey am Wirin Chillka feypilelu:\n“Ngünechen katrütukonkey tati pu mallmangelu mew,\nwelu küme piwketukefi tati pu ñom piwkengelu.”† Proverbio 3.34 LXX.\n7 Eluwkülemün may tamün müngeltuafiel ta Ngünechen. Newentuwmün tamün ngünekanoaetew ta weküfü, fey tüfa lefmawtuay ta eymün mew. 8 Fülkonmün ta Ngünechen mew, fey kisu fülkonay ta eymün mew. ¡Liftumün tamün mongen, pu yafkafe! ¡Liftumün tamün piwke eymün ta epurume rakiduam nielu! 9 ¡Kutrantupiwketumün, ngümamün ka wirarkülen ngümamün! ¡Kisu tamün ayekan feletupe lladken mew ka tamün ayüwün feletupe weñangkün mew! 10 Ñom piwke niemün Ñidol mew, fey kisu witrañpüramtuaeymünmew.\nÑi wesa dunguyengenoael ta che\n11 Pu peñi ka lamngen, welukonke wesa dunguyewkilmün. Tati wesa dunguyefilu kangelu che kam jusgakefilu, wesa dungukey ta ley dungu mew ka jusgakefi tati ley dungu. Welu jusgakefilmi tati ley dungu, müngeltuwelafimi, welu may kueskünumekewimi tati ley dungu mew. 12 Welu Ngünechen müten wülfi tati ley dungu, fey kisu müten ta jusgacheay. Fey Ngünechen müten pepilniey ñi montulcheael ka ñi kondenacheael. Feymew eymi ngelay tami jusgachemekeael.\nÑi manelfalnon ta küpalechi antü\n13 Fewla allkümün ta tüfa, eymün tati pu feypikelu: “Fachantü kam wüle amuaiñ ta üyew kam tüyechi waria mew. Fey tüye mew kiñe tripantu mülepuaiñ, neosialepuaiñ ka wewniepuaiñ ta pülata.” 14 ¡Fey kimlaymün rume ñi chumleael tamün mongen ta wüle! Eymün ta kiñe trukur reke feleymün tati pewfaluwkelu, ka müchay müten ñamtukelu. 15 Mülefuy may tamün feypiafel: “Pile ta Ngünechen, mongeleaiñ ka femaiñ tüfa kam tüyechi dungu.” 16 Welu may, eymün mallmawün dungukeymün, welu fey ta famngechi mallmawün kümelay. 17 Feymew, iney rume kimnielu ñi femael nor dungu, fey femnolu, fey ta yafkay.\n*4:4 Epu rakiduamngechi pu che: ñiwafe piwke che ñi pin ürke.\n†4:6 Proverbio 3.34 LXX.


La Cosmovisión Mapuche - Araucania\nMapuche feyentun ta txokitufi ñi mülen kiñe Fütxa newen kom Wallontu mapu mew, (müley ta mapu, müley ta Ko, müley ta Kürrüf ka müley ta kütxal), fey ta pu mapuche; ta kuze, fücha,ülcha ka weche pikey. Ka feypikeygün, “müñal ta txawüluwi ta meli newen, feyta mülekey mogen”, pigeygün.\nKa femiechi müley küla txokiñ zuamtun; müley ta Wenu Mapu, müley ta Nag-Mapu, ka müley ta Minche Mapu.


Lalu Moyse, Josue longkoley pu israelche mu | Biblia Nütram\nJosue longko ngerpuy\nMOYSE rume ayüfuy ñi konal Kanaan mapu mew pu Israel che engün. Feymu lle feypifi: ‘Jewba, eluñmayafen ñi rumeal nome Jordan lewfü mew, tañi peafiel ti küme mapu.’ Welu Jewba feypieyew: ‘¡Feykay! ¡Wiño feypikilnge tüfa!’ ¿Kimimi chumngelu (chemu) feypieyew Jewba tüfa?\nMoyse trawawfilu ti lil fütra kura, feymu rupay tüfachi dungu. Tukulpange: Moyse ka Aaron yamlafingu Jewba. Feypilafingu ta pu che Jewba tañi entuleetew ko engün ti lil fütra kura mew. Feymu lle Jewba feypieyew: ‘Eluwlayan tamu konpual Kanaan pingechi mapu mew.’\nFey mew, pichin küyen rupalu dew ñi lamum Aaron, Jewba feypifi ta Moyse: ‘Nüfinge Josue, ka puñmaniefipe mew Eleasar ti saserdote ka ti pu che engün. Üye mew rangi tati trawülechi pu che, feypifinge engün: “Josue we longko ngey”.’ Ñi chem pin Jewba ka femngechi femi Moyse, chumngechilen tüfa ti adentun mew.\nFeymew Jewba feypifi ta Josue: ‘Newen ngeaymi, ka llükakilnge. Ngüyülafimi tati pu Israel che, ka tukuafimi Kanaan mapu mew tañi feypikünuelchi dungu, iñche mülean eymi emu.’\nFey wüla Jewba feypifi ta Moyse: ‘Pürange doy wechun Nebo fütra wingkul, Moab mapu mew.’ Feyti mew Moyse adkintu amulu pey doy üye püle Jordan lewfü mew, ka pey rume küme ad mapu Kanaan mapu mew. Jewba feypi: ‘Feypikünufiñ ñi eluafiel tüfachi mapu Abraam, Isaak, ka Jakob ñi pu fotüm. Eluayu tami peafiel, welu eluñmalayaeyu tami konpual feymu.’\nÜye mew, wechun Nebo fütra wingkul mu lay Moyse. Niefuy kiñe pataka epu mari tripantu. Petu newen ngefuy ka petu küme nge niefuy. Müna weñangküley kom chi pu che, ka müna ngümakey Moyse mu engün. Welu ayüwküley ñi niefiel Josue tañi we longko engün.


Pu apostol ka disipulu amuldunguyngün newen mu | Tati Biblia ka tañi werkün dungu\nPu apostol amuldunguyngün newen mu\nNiekefulu rume kayñetukeetew engün, ti kristiano trawüluwkelu doy amuley ñi tremün\nMARI antü wüla, Jesu dew amutulu wenu mapu mu, feymew kiñe pataka epu mari disipulu trawüley kiñe ruka Jerusalen waria mu ti Pentekoste 33 tripantu mu, judio ñi trawün. Feymew kiñe fütra kürüf reke wüwükürumey ñi rupan, ka tati pu disipulu eluwingün ñi dungual kake kewün mu, ñi kimnon engün. ¿Chem dungu rupamekey? Ngünechen elufi ñi lif küme püllü.\nFeychi antü, Jerusalen waria mew mülekefuy fentren pu che kake mapu küpalu engün ñi tukulpayal ti Pentekoste ñi trawün. Kom afmatuleyngün pefilu Jesu ñi pu disipulu kidu ñi kewün mu dungumekelu engün. Fey Pedro feypifi tati pu che ñi rupan ka tukulpafi Joel ñi pelon dungu doy feypikünulu Ngünechen ñi wülal tañi lif küme püllü kom tañi pu kona ka eluafuy pepiluwün ñi kimngenon (Joel 2:28, 29). Tüfachi afmatun dungu küme pengeli ti we trawünche kristiano ka koneltulelay Israel mu, feymu lle Ngünechen kümelkakeeyew engün. Feymew feychi antü mu, kom che ayüle ñi poyeafiel Ngünechen müley ñi kristianongeal.\nWelu Kristo ñi pu kayñe eluwingün ñi kutrankayafiel Jesu ñi pu disipulu. Kiñe antü nüngey ka karseltukungey kiñeke engün, welu pun (trafia) mu, küpay kiñe werken püllü neykümpafi ka feypi ñi amuldunguleal. Ka antü puliwen mew, koningün ti ngillatuwe ruka mu ka eluwingün ñi amuldunguael Jesu mu. Feymew tati pu longkolechi religioso rume illkuleyngün (lladküleyngün), feymu feypifi engün ñi amuldungunoael. Welu tati pu apostol newen mu wiñoldungueyew (llowdungueyew): “Iñchiñ feley taiñ doy müngeltuafiel [feyentuafiel, TNM] ta Ngünechen ta che mew” (Hecho 5:28, 29).\nWelu tati pu kayñe afeluwlay doy wedalkamekeal. Kiñeke pu judio dallukafingün ta Esteban ñi femün, feymu langümfingün. Feymew langümngelu ta Esteban, mülefuy kiñe wentru tuwlu Tarso, Sawlu pingelu, tüfachi weche wentru rume üdekefi tati pu kristiano. Dew rupalu feychi dungu, amuy Damasko waria mu ayüy ñi püresukünungeal kom tati pu kristiano ñi pefiel. Welu petu amulelu ti rüpü mu, kiñe wilüfkülechi (lüboykülechi) pelon küpalu wenu mapu mu ka trawmaleyew. Feymew allküy kiñe dungun ñi feypietew : “Sawlu, Sawlu, ¿chem mew anta üyawtu inayawülen? Fey Sawlu ramtuy: —¿Iney am ta, eymi Ñidol? Fey ti dungun llowdungueyew: —Iñche ta Jesus” (Hecho 9:3-5).\nKüla antü mu wüla, Jesu werkufi tañi disipulu Anania pingelu ñi wiñoleltuafiel ñi pelotual ta Sawlu. Feymew, Sawlu fawtisawi ka eluwi ñi amuldungual kom ñi newen mu, ka mülen antü mu apostol Pablo kimngerpuy, tüfachi wentru fentren küdawi ñi kimeltual ti kümeke dungu.\nEllaka mu, tati pu disipulu amuldungukefuyngün Ngünechen ñi Ngünenien tati pu judioche ka tati samariache müten. Welu kiñe antü kiñe werken püllü pewfaluwi ta Kornelio, kiñe longkolechi soltaw tuwlu Roma mu, fey mupikey Chaw Ngünechen, feymew werküy ñi küpayal ti apostol Pedro. Feymew Pedro aküy kakelu disipulu engün ka amuldungufi ta longkolechi soltaw ka tañi pu che. Ka ti apostol petu ñi wewpimeken, feymu kom tati feyentulelu llowi engün ti lif küme püllü, ka Pedro feypi ñi fawtisangeal Jesu ñi üy mew. Feychi antü mu, chuchi che rume, ka mapu tuwlu rume, afnoachi mongen nieafuy. Femngechi tati kümeke dungu amuldungungeay kom Mapu mu.\n(Tuwlu chi lifru Hecho 1:1–11:21.)\n¿Chem dungu rupay ti Pentekoste ñi trawün mu?\nJesu ñi pu inaniekeetew eluwi ñi amuldungual, ¿chumi engün tañi pu kayñe?\n¿Chumngechi nülay kiñe rüpü kom tati pu che kake mapu tuwlu ñi llowal ti afnoachi mongen?


Ngünechen ñi Küme Dungu 1 Timotew 4\nTati pu che elkünutualu tañi mupiltun\n1 Welu tati Lif Küme Püllü fente küme feypiley epe puwle ñi akuael tati medin antü kiñeke che feyentuwelayafi ti rüf dungu, fey inatuafi engün tati koyla ngünen püllü, ka ti kimeltun ñi pepikael tati pu weküfü. 2 Feyentuafi engün tati lif piwkefaluwkülechi pu koylatufe, fey engün tañi wesa rakiduam küme ngünenieeyew ñi femael kom wesake dungu. 3 Fey tüfachi pu che ta pikelay ñi müleael ta kureyewün ka tañi ingeael kiñeke iyael. Welu tati pu feyentulu ka tati pu kimnieyelu ti rüf dungu feley ñi iyafiel mañumtun mew Ngünechen tañi elkünuelchi iyael. 4 Itrokom kümelu am ta Ngünechen ñi dewmael, fey ngelay ñi illamtungeael chem rume llowngele mañumtun mew, 5 Ngünechen tañi dungun am ka ti ngillatun mew kom lifngetukelu.\nJesucristo tañi küme kona\n6 Fey tüfachi dungu kimeltulmi ta pu feyentulechi peñi ka lamngen mew ka yafüluwkülelmi tati mupiltun dungu mew ka ti küme kimeltun mew tami dew inanieel, femngechi ta Jesucristo ñi kiñe küme konangeaymi. 7 Welu feyentukefilnge chem maputuwünngechi wedwed dungu no rume. Newentuwkülenge tami maneluwküleael ta Ngünechen mew. 8 Fey kiñe che newentukawkülellele rume fey ta pichin müten kellukeeyew tañi külfünküleael, welu tañi maneluwküleael ta Ngünechen mew fill antü fey may ta doy kümey itrokom dungu mew, fey wülniealu am küme felen tüfachi mongen mew ka femngechi femay ti küpalechi kangelu mongen mew. 9 Fey tüfa ta feyngechi dungu, feley kom che ñi feyentuael. 10 Fey tüfachi dungu mew ta yafüluwkeiñ ka küdawkeiñ, puwülnielu am iñchiñ taiñ maneluwün tati rumel mongelekechi Ngünechen mew, itrokom tañi Montulchefe, tati rüf dungu mew feyentuyelu müngell.\n11 Fey tüfachi dungu feley tami werküael ka tami kimeltuael. 12 Eluwkilnge tami illamniengeael tami weche wentrungen mew, welu may eymi mew tañi inakintuael engün tati pu feyentulelu, tami chumngechi dunguken ka tami chumngechi miyawken ka tami piwkeyecheken, tami mupiltulen ka tami lif mongenngen. 13 Iñche petu ñi puwnon, newentulenge tami chillkatuafiel ti trawün che mew tati Wirin Chillka, tami yafültukuafiel ka tami kimeltuafiel tati pu peñi ka lamngen engün. 14 Ngoymaentukilnge tami eluetewchi pepiluwün ta Ngünechen feychi, kisu tañi pin mew, tati pu peñi longkolelu tati trokiñ feyentulechi pu che mew fey engün ta fampuwüleleymew tañi kuwü. 15 Fente küme kom ngüneduamfinge tüfachi dungu, femngechi tañi kom peael engün chumngechi tami doy küme adümniefiel tati dungu. 16 Kisutu eymi küme kuñiwtuwnge ka tami kimeltun mew tami elukefiel ta kakelu, ka itrokom küme newen mew amulenge. Fey tüfa famngechi femülmi, kisutu ta montuluwaymi ka femngechi montuay tüfey engün tami allkütukeetewchi pu che.


Chumngechi ñi küme yewküleal pu reñma mu | Tami reñma ayüwküleafuy\nChumngechi ñi küme yewküleal pu reñma mu\n“Mongelemün may [...] tamün küme piwkengeael, ka ñom piwkengeael, tamün lef lladküfemnoael ka ngenoafeluwünngeael” (Kolosense 3:12)\nKiñe we kurewen mu, we reñma tripakey. Chumkawnorume ngoymalayaymi (moymal-layaymi) tami piwkeyefiel ka yamniefiel tami chaw ka ñuke, welu fewla tami kompañ nieel doy falin-ngetuy tami mongen mu ka chem dungu mu rume. Kiñeke pu reñma küdawtukey chi ñi llowafiel tüfachi we kurewen. Welu tati kümeke ngülam mülelu Biblia mu, kelluaeymu tami nieal tüngün tami reñma engün. Ka femngechi tamu kurewen yafüluway.\n1 PIWKEYEFINGE TAMI REÑMA, WELU DOYÜMNIEAFIMI TAMI KUREWEN\nBIBLIA TAÑI FEYPILEN: “Yamniefinge tami chaw ka tami ñuke” (Efesio 6:2). Tunten (chumten) tripantu rume nieelmi, welu duamfalngey eymi tami yamnieafiel tami chaw ka ñuke. Welu tukulpange tami kompañ, ka duamniey ñi pemeafiel ñi chaw ka ñi ñuke engu. “Fey tati nielu piwkeyechen [...] nielay ütrirchen”, femngechi tami kompañ niele küme tutewkülen tañi reñma engu, mülelay tami rakiduamküleal tami kurewen kuñiwtukun mu müley (1 Korintio 13:4; Galata 5:26).\nFeypikelaymi tüfachi dungu: “Tami reñma rumel (molkechi) weda dungukeenew” kam “Tami ñuke turpu (kiñechi no ume) ayüwkelay tañi femken”\nYafüluwnge tami peal ti dungu chumngechi pekefi tami kompañ\n2 ELFALKÜNUWNGE TAMI KUREWEN MU\nBIBLIA TAÑI FEYPILEN: “Feymew ta wentru elkünuay ñi chaw ka ñi ñuke fey tañi trawüael ñi kure engu, fey mür kiñe che reke müten ñi feleael” (Génesis 2:24). Eymi nielmi tami kompañ, welu tami pu chaw rakiduamkeyngu petu müley ñi koneltuleal tami mongen mew, feymew ayüyngu ñi kelluntukual tami kurewen mu koneltunoafulu rume.\nEymi ka tami kompañ müley tamu küme dullial (ngümintual) chew pual tamu pu chaw ñi kellun, feymew nütramkafilmu müley tamu dunguafiel piwkeyen mu. Duamfal-lay kiñe weda pin, müley tami rüf dunguafiel (Proverbios 15:1). Feymew ti ñom piwke, ngünewün ka ngenoafeluwün kelluaeymumew tamu küme tutewküleal tamu reñma engün ka ñi amuleal welukechi “küme duamtuniewaymün ta piwkeyewün mew” (Efesio 4:2).\nRakiduamkülelmi tami pu reñma mew, rume (mütre) koneltumeken tamu mongen mu, tüngkülen mu dungufinge tami kompañ tüfachi dungu mu\nTrür (trir tripa) müley tamu dungual chumngechi yenieaymu tüfachi dungu\nNEWENTUNGE TAMI KIMAFIEL\nDuamfali tami kimal tami pu chaw ñi rakiduam ka ñi feypin. Fey engu nielay weda duam ñi piwke mu, welu rüf duamnieeymu. Feymu tami pu chaw küdawtukey chi ñi llowal tami kurewen-ngen. Feymew rakiduamkeyngu chi tami kiñepülekünufiel. Welu feyentufilmi (müngeltubilmi) Biblia ñi ngülam ka rüf dunguafimi, yamnieafimi, femngechi kiñepülekünulayaymi tami kurewen-ngen.\n¿Chumngelu (chemu) afmatulayafun tañi kompañ ñi chaw ka ñuke engu duamtuniey tayu kurewen mu?\n¿Chumngechi yamnieafun tañi pu chaw ka tañi pengelafiel tañi kompañ doy falin-ngey tañi mongen mu?


Jewba ñi pu che mu famülke mew, ¿iney Ñidolküley? | Chillkatungeal\nDullial kewün dungu mapudungun Tuwül küdawün\nTi Werken (ñi chillkatungeal) | Febrero 2017\nPAPELTUAFUYMI aucano batak (simalungun) batako karo batako toba baulé biak bislama camboyano chin haka chokue chol chopi chuabo criollo de las seychelles criollo mauriciano dehu endáu español francés garífuna groenlandés hmong (blanco) iban inglés italiano javanés kayin sgaw kazajo kikongo kimbundu kisi krío lao lhukonzo lomue macua maltés mam mapudungun mazateco de Huautla mixe del norte mizo navajo ngäbere (o guaymí) nias niueano nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla portugués de Brasil quechua ancashino quechua ayacuchano quechua cuzqueño quichua de Chimborazo quichua de Imbabura rarotongués romaní de Macedonia (alfabeto cirílico) romaní de macedonia romaní del sur de Grecia runyankore rutoro saramacano sena sundanés tahitiano tlapaneco tojolabal totonaco tseltal uigur (alfabeto cirílico) umbundú urdu uruund wallisiano wayuunaiki xitshwa ñemba\nJewba ñi pu che mu famülke mew, ¿iney Ñidolküley?\n“Rakiduamtukuniefimün tati pu longkolelu eymün mew” (EBREW 13:7, TNM).\nÜLKANTUN: 125 KA 137\nPu longkolelu Jewba ñi pu che mew wünen siglo mu ka famülke mu, ¿chumngechi...\nkellueyew Chaw Ngünechen ñi newen?\nkellueyew pu kümeke püllü?\nadkünueyew Chaw Ngünechen ñi Dungu?\n1, 2. Jesus amutulu wenu mapu mew, ¿chem ramtuwingün chi tañi pu inanieetew?\nJESUS tañi pu apostol witraleyngün Olifu wingkul mu, ka adkintuleyngün chumngechi ñi yengetun Jesus wenu mapu mew ka ellkangey kiñe tromü mu (Hecho 1:9, 10). Epu tripantu mu peno, Jesus kimeltufi, yafültukufi, ka adniefi engün. Welu tañi weni ka tañi kimelfe fewla ngewetulay kidu engün mew. Feymu pu apostol, ¿chem chumafuyngün?\n2 Petu ñi amutunon wenu mapu mew, Jesus feypifi tañi pu inanieetew: “Tripayaymün tamün nütramyemuafiel ta iñche Jerusalen waria mew, kom ti lof mülelu Judea mapu mew, ka Samaria trokiñ mapu mew, ka fütra kamapu amuaymün tuntepu ñi mülen ta mapu” (Hecho 1:8). Ñi wechurpual tüfa, Jesus feypikünufi Jewba ñi newen tañi kelluaetew engün (Hecho 1:5). Welu, ¿iney am longkoleay kidu engün mu ka adkünuafi ti amuldungun? Pu apostol kimniefuyngün kuyfi mew Jewba ñi longkokünufiel tañi pu che mu kiñeke wentru. Feymu ramtuwingün chi: “Jewba, ¿iney elkünupeay may ñi longkoleal fewla?”.\n3. 1) Amutulu Jesus wenu mapu mew, ¿chem falin dungu femingün pu manelfal apostol? 2) ¿Chem ramtun inaduamaiñ tüfachi chillkatun mu?\n3 Pichi rupalu ñi amutun Jesus wenu mapu mew, tañi pu inanieetew ngüneduamfingün ti Wirin Chillka, ngillatufingün ta Jewba tañi kelluaetew, fey apostolkünufingün ta Matia, femngechi ñi welukonal ta Juda Iskariote mu (Hecho 1:15-26). Jewba ka pu disipulu, ¿chumngelu (chemu) fente falintufingün ñi femngeal tüfa? Pu disipulu ngüneduamfingün ñi duamfalngen müleal 12 apostol * (inaduamnge ti kimal dungu). Jesus dulli (ngümintubi) pu apostol ka pepikafi ñi femal kiñe falin küdaw Jewba ñi trokiñche mu. ¿Chem küdaw am chi? Jewba ka Jesus engu, ¿chumngechi pepikafi engün? Famülke mu, ¿chumngechi inayentungey tüfa? Ka ¿chumngechi rakiduamtukunieafuiñ “pu longkolelu” doyelchi may ti “kim manelfal kona”? (Ebrew 13:7, TNM; Matew 24:45, TNM).\nJESUS ADKÜNUKEFI TI KIÑEWKÜLECHI NGÜNENIELU\n4. Pu apostol ka pu longkolelu Jerusalen mew, ¿chem küdaw niekefuyngün?\n4 Pentekoste 33 tripantu mu, pu apostol eluwingün ñi longkoleal pu kristiano mu. Biblia feypiley “Pedro witrapüray kiñentrür ti mari kiñe apostol engün”, fey kimeltufingün fentren che fillke rüf dungu ñi montulal (Hecho 2:14, 15). Fentren che ñi allkütuetew fawtisawingün. Fey tüfachi pu we inaniefilu ta Jesus “amuleyngün ñi kimeltuetew mew ti pu apostol” (Hecho 2:42). Pu apostol adkünukefuyngün ti plata ñi nieel ti kristiano trokiñche (Hecho 4:34, 35). Kafey kimeltukefuyngün pu poyekefilu ta Jewba, ka ngillatuñmakefuyngün feypilen mew: “Iñchiñ ngillatuleaiñ ka wewpinieaiñ Ngünechen tañi werken dungu” (Hecho 6:4). Ka werkükefuyngün adümuwkechi kristiano ñi kimeltucheal chew ñi petu amuldungukenofel (Hecho 8:14, 15). Fey wüla kiñeke longkolelu dullingelu kiñewingün pu apostol engün ñi longkoleal Jewba ñi pu che mew. Kiñewkülechi ngünenielu am, wülkefuyngün ngülam itrokom pu trawünche (Hecho 15:2).\nPu kristiano wünen siglo mu küme kimniefuyngün Jewba ñi adkünufiel ti kiñewkülechi ngünenielu Jesus mew\n5. Ti kiñewkülechi ngünenielu, ¿chumngechi kellueyew Chaw Ngünechen ñi newen? (Inaduamnge ti adentun pagina 20 mu.)\n5 Pu kristiano wünen siglo mu küme kimniefuyngün Jewba ñi adkünufiel ti kiñewkülechi ngünenielu Jesus mew. ¿Chumngelu? Wüne, Chaw Ngünechen ñi newen kellufi ti kiñewkülechi ngünenielu (Juan 16:13). Kom pu kristiano dullingelu llowingün Chaw Ngünechen ñi newen, welu doyelchi may tüfa kellufi ti kiñewkülechi ngünenielu. Kiñe dungu, 49 tripantu mu Jewba ñi newen kellufi engün ñi kimal chem chumal sirkunsision dungu mew. Tati kiñewkülechi ngünenielu wirintukulelfi kiñe karta pu trawünche. Kom inafingün ñi feypietew engün, feymu “doy küme inay engün ñi mupiltun mew” ka “doy alünngey engün” (Hecho 16:4, 5). Tüfachi karta mu pengelngey ti kiñewkülechi ngünenielu ñi niekefel piwkeyewün, mupiltun ka fillke kümeke chumngen, femngechi ka kimfalngefuy ñi llowün Jewba ñi newen (Hecho 15:11, 25-29; Galata 5:22, 23).\n6. 1) Pu kümeke püllü, ¿chumngechi kellufingün tati kiñewkülechi ngünenielu? 2) Chaw Ngünechen ñi Dungu, ¿chumngechi adniefi tati kiñewkülechi ngünenielu?\n6 Epu, pu kümeke püllü kellufingün ti kiñewkülechi ngünenielu. Kiñe dungu, kiñe küme püllü feypifi ta Korneliu ñi kintuafiel ti apostol Pedro. Fey Pedro amuldungueyew ta Korneliu ka tañi pu che, tüfa engün llowingün Chaw Ngünechen ñi newen, sirkunsidalenolu rume pu wentru. Femngechi Korneliu tati wünen kristianongerpuy sirkunsidalenolu ka judio tuwün-ngenolu. Fey pu apostol ka fillke peñi allkütulu tüfa, femingün Jewba ñi ayükeel, feymu llowfingün ti trawünche mew pu judio tuwün-ngenolu sirkunsidalenon mu (Hecho 11:13-18). Feymu ngüneduamfalngey pu kümeke püllü ñi kelluntukukefiel ti amuldungun ñi adkünuel ti kiñewkülechi ngünenielu (Hecho 5:19, 20). Küla, Chaw Ngünechen ñi Dungu adniefi tati kiñewkülechi ngünenielu. Tüfachi pu wentru chillkatukefuyngün ti Wirin Chillka tañi küme elkünutuafiel ti feyentun ka ñi küme adkünuafiel pu trawünche (Hecho 1:20-22; 15:15-20).\n7. ¿Chumngelu feypiafuiñ Jesus ñi longkolefel tati kristiano trawünche wünen siglo mu?\n7 Ti kiñewkülechi ngünenielu adkünufi ti trawünche, welu kimniefuyngün Jesus ñi Longkolen. ¿Chumngelu feypiafuiñ tüfa? Ti apostol Pablo feypi Kristo “dullifi kiñeke che tañi apostolngeael”. Ka feypi Kristo “longkoley” ti trawünche mu (Efesio 4:11, 15). Ka pu trawüluwlu kidutu üytuwlayngün kiñe apostol ñi üy mew, welu may “‘tati pu inaniekefilu Kristo’ feypingeyngün Chaw Ngünechen ñi duam mu” (Hecho 11:26, TNM). Pablo kimniefuy ñi fente falin-ngen inayal ñi kimeltuel pu apostol ka pu longkolelu, welu ka feypi: “Ayülen tamün kimael Cristo tañi longkolen ta kom wentru mew”, tati kiñewkülechi ngünenielu mu kütu. Ka feypi Pablo: “Ngünechen longkoley ta Cristo mew” (1 Korintio 11:2, 3). Kimfalngey Jewba ñi longkokünufiel ta Jesus ti trawünche mew.\n“TÜFACHI KÜDAW, WENTRU ÑI KÜDAW NO TATI”\n8, 9. Taiñ peñi Russell, ¿chem falinke dungu femi?\n8 Konlu 1870 tripantu, Charles Taze Russell ka kiñeke tañi weni eluwingün ñi inayafiel Biblia ñi feypin tañi küme poyeafiel ta Jewba, ka küpa kellufingün pu che ñi ka femngechi femal, ka kewün dungulu rume. Feymu 1884 tripantu, ley dungu mu dewmangey ti adkünuelchi trokiñche Zion’s Watch Tower Tract Society, ka taiñ peñi Russell longkolerpuy * (inaduamnge ti kimal dungu). Kidu küme chillkatuy ti Biblia, ka llükalay ñi feypial ñi mülenon Biblia mew kiñeke dungu kimeltukelu pu iglesia, ti trinidad, taiñ nieel kiñe am kam kiñe püllü lakenolu ka kakelu dungu. Ka kimürpuy Jesus ñi wiñotual pewfaluwngenon mu, ka 1914 mu ñi puwal “ti tripantu tañi fentepu legtukünulngeel” itrokom trokiñ mapu (Luka 21:24). Taiñ peñi Russell wüli ñi newen, tañi mongen, ka plata tañi kimeltuafiel tüfachi rüf dungu tati pu che. Kimfalngey Jewba ka Jesus ñi longkokünufiel taiñ peñi Russell feychi falinke antü mu.\n9 Taiñ peñi Russell pilay kakelu che ñi püramyeaetew. 1896 tripantu mu, wirintukuy kidu ka kakelu longkolelu pilayngün ñi sakingeal chem dungu mu no rume. Ayülayngün ñi elungeal ülmen-ngechi üy, ka kiñe trokiñche ñi üytungeal kidu engün ñi üy mew. Ka feypi: “Tüfachi küdaw, wentru ñi küdaw no tati”.\nTi “kim manelfal kona”, fey tati pichi trokiñ wentru dullingelu, Kiñewkülechi Ngünenielu pingelu\n10. 1) Jesus, ¿chumül am elkünufi ti “kim manelfal kona”? 2) ¿Chumngechi kimfalkünungey ñi trürngenon ti Kiñewkülechi Ngünenielu ka ti trokiñche Watch Tower engu?\n10 Ti tripantu 1919 mu, küla tripantu rupalu taiñ peñi Russell ñi lan mu, Jesus elfalkünufi ti “kim manelfal kona”, femngechi ñi eluafiel tañi pu inanieetew “ñi iyael engün puwchi antü mu” (Matew 24:45, TNM). Kom feychi tripantu mu, kiñeke peñi dullingelu küdawkefuyngün ti ngüneniechi ruka mew Brooklyn, Nueva York mu, femngechi ñi eluafiel Ngünechen ñi kimün tati pu inaniefilu ta Jesus. 1940 mu, eluwi ñi tripayal taiñ papil mew ti feypin “kiñewkülechi ngünenielu”. Feychi mu ti kiñewkülechi ngünenielu koneltulefuy ñi longkoleal ti trokiñche Watch Tower Bible and Tract Society. Welu 1971 mu, kimfalkünungey ñi trürngenon ti Kiñewkülechi Ngünenielu ka ti trokiñche Watch Tower, tüfa eluwkülelu am ley dungu mu müten. Feymu duamfalngelafuy pu peñi koneltulelu ti Kiñewkülechi Ngünenielu mu ñi koneltual ti trokiñche Watch Tower mew. Famülke mu, kiñeke manelfal peñi maneluwkelu ñi müleal Mapu mew, longkoleyngün tati trokiñche Watch Tower mu, kam kakelu trokiñche ñi nieel Jewba ñi pu che ley dungu mu. Femngechi tati Kiñewkülechi Ngünenielu eluwkey müten tañi wülal kimelün dungu ka kümeke ngülam Biblia mu (Juan 10:16; Hecho 6:4). Ti chillka La Atalaya 15 konchi julio 2013 mu, pengeli ti “kim manelfal kona”, fey tati pichi trokiñ wentru dullingelu, Kiñewkülechi Ngünenielu pingelu.\nTi kiñewkülechi ngünenielu 1950 tripantu mu.\n11. Ñi dullial falin-ngechi dungu, ¿chem chumkey ti Kiñewkülechi Ngünenielu?\n11 Fill semana mu, ti Kiñewkülechi Ngünenielu trawükey ñi dullial falin-ngechi dungu. Tañi trawüken mu, küme nütramkawkeyngün ka kiñewküleyngün (Proverbios 20:18). Kiñe peñi no rume ti Kiñewkülechi Ngünenielu mu doy falintungelay kakelu mew, feymu fill tripantu welutukungekey ti adkünukefilu tüfakechi trawün (1 Pedro 5:1). Ka femngechi femkeyngün tati kayu trokiñche ti Kiñewkülechi Ngünenielu ñi adkünufiel. Kiñe peñi no rume ti Kiñewkülechi Ngünenielu mu ñidolkawkelay tañi pu peñi ka lamngen mu. Tüfa engün ka koneltuley ti “kakelu kona” mew, feymu llowkeyngün Ngünechen ñi kimün wülkelu ti manelfal kona ka inakeyngün ñi feypin.\nElfalkünungelu ti kim manelfal kona 1919 tripantu mu ka fantepu mu, wülkefi Ngünechen ñi kimün kom pu poyekefilu ta Jewba. (Inaduamnge parrafo 10 ka 11).\n¿INEY AM CHI KIM MANELFAL KONA?\n12. ¿Chem ramtun inaduamaiñ?\n12 Ti Kiñewkülechi Ngünenielu llowkelay perimontun ka pewma Ngünechen mu küpalu, ka welulkayafuyngün. Kiñeke rupa, welulkawafuyngün tañi kimeltuel Biblia mu, kam chumngechi ñi adkünufiel Jewba ñi trokiñche. Ti lifru Índice de las publicaciones Watch Tower niey kiñe dungu feypilelu “Aclaración de creencias”, tüfa pengeli chumngechi küme elkünungetuy taiñ feyentun Biblia mu, 1870 tripantu ka fantepu mu. Jesus feypilay ti kim manelfal kona ñi welulkanoal wülfiel Jewba ñi kimün. Feymu ¿“iney am chi kim manelfal kona” Jesus ñi feypiel? (Matew 24:45, TNM). Tüfa tati Kiñewkülechi Ngünenielu, ¿chumngelu feypiafuiñ tüfa? Inaduamaiñ chumngechi famülke mu kellukeeyew ti Kiñewkülechi Ngünenielu feychi küla dungu ñi kellufiel tati kiñewkülechi ngünenielu wünen siglo mu.\n13. Ngünechen ñi newen, ¿chumngechi kellukefi tati Kiñewkülechi Ngünenielu?\n13 Ngünechen ñi newen kellukefi tati Kiñewkülechi Ngünenielu. Femngechi kimürpuy fillke rüf dungu Biblia mew, kuyfi ñi kimnofel. Kiñe dungu, ngüneduamafuymi tati feyentun ñi küme elkünungetuel feypilelu ti lifru Índice. ¡Iney no rume kidutu küme kimtukulayafuy “Ngünechen tañi kimngekenofelchi dungu”! (Papeltunge 1 Korintio 2:10.) Tati Kiñewkülechi Ngünenielu, rakiduamkey Pablo reke, kidu wirintukuy: ‘Tüfachi dungu taiñ feypikeel, Ngünechen ñi newen küme kimeleiñmew, fey kisuke iñchiñ taiñ adümelchi kimün no’ (1 Korintio 2:13). Fentreñma mu küme adkünungekelafuy tati pu che, ka weda kimeltungekefuy, welu 1919 mu eluwngey ñi küme kimtukuafiel fentren dungu Biblia mu, ¿chumngelu am? Jewba kellukelu kay kidu ñi newen mu.\n14. Apokalipsi 14:6, 7 ñi feypilen mu, pu kümeke püllü, ¿chumngechi kellukefingün tati Kiñewkülechi Ngünenielu ka Jewba ñi pu che, famülke mu?\n14 Pu kümeke püllü kellukefingün tati Kiñewkülechi Ngünenielu. Tüfachi pu peñi nieyngün kiñe fütra küdaw ñi adkünuafiel doy pura millon amuldungukelu. ¿Chumngelu fente küme tripakey tüfachi küdaw? Kiñe dungu, pu kümeke püllü ñi kellun mew (papeltunge Apokalipsi 14:6, 7). Fentren rupa, pu kümeke püllü ñi kellun mew, ¡pu amuldungukelu pemeyngün kiñe che ngillatumekelu ta Jewba ñi kelluaetew! * (Inaduamnge ti kimal dungu.) Kayñetungele rume taiñ amuldungun ka taiñ kimeltucheken, küme tripakey pu kümeke püllü ñi kellun mew.\n15. Ti Kiñewkülechi Ngünenielu, ¿chem dungu mu trürlayngün kakelu religion ñi longko mu? Feypinge kiñe pengelün dungu.\n15 Chaw Ngünechen ñi Dungu adkünukefi tati Kiñewkülechi Ngünenielu (papeltunge Juan 17:17). Inaduamnge ti chillka La Atalaya 1 konchi junio 1973 mu ñi ramtuel: “¿Fawtisangeafuyngün tati pu che putremtukelu?”. ‘¡Femlayafuy!’, pi ti chillka ngüneduamfiel mu Biblia ñi ngülam. Tüfa pengeli fillke versikulo ka feypi chumngelu ñi wemünentungeal ti trawünche mu ti fentekünukenolu tañi putremtuken (1 Korintio 5:7; 2 Korintio 7:1). Ka feypi tüfachi werkün dungu duamfalngelu ñi inangeal, küpalay pu wentru mu, welu may Jewba mew küpay, ka müley tañi wirintukulechi Dungu mu. Jewba ñi pu che müten eluwkey tañi fente maneluwal Chaw Ngünechen ñi Dungu mu, küdawngefule rume kiñeke tañi pu inaniekeetew mu. Kiñe lifru nütramlu pu religion Estados Unidos mew, feypi pu longko kristianofaluwkelu chi iglesia mu, rumel ngüneduamkeyngün tañi feyentun femngechi ñi trürküleal ti feyentun ka rakiduam mu ñi nieel tañi pu inanieetew ka fentren che. Ti Kiñewkülechi Ngünenielu inakelafi ñi ayükeel ta fentren che. Welu may inakefingün Biblia, femngechi kimfalngekey Jewba ñi Ñidolkülen tañi pu che mu.\n“RAKIDUAMTUKUNIEFIMÜN TATI PU LONGKOLELU EYMÜN MEW”\n16. ¿Chumngechi rakiduamtukunieafuiñ ti Kiñewkülechi Ngünenielu?\n16 Biblia feypi: “Rakiduamtukuniefimün tati pu longkolelu eymün mew, tüfa engün tamün kimeltuetew Chaw Ngünechen ñi dungu, ka tamün ngüneduamfiel chumngechi tripay tañi femken engün, inayentuñmayafimün ñi mupiltun” (Ebrew 13:7, TNM). ¿Chumngechi rakiduamtukunieafuiñ ti Kiñewkülechi Ngünenielu? Kiñe dungu, ngillatuñmayafiyiñ kidu engün (Efesio 6:18). Fentren küdaw nieyngün, wülkeyngün Ngünechen ñi kimün, adkünukefingün ti amuldungun wall Mapu püle, ka adniefingün ti plata ñi llowngeel. Feymu duamnieyngün taiñ ngillatual kidu engün mew.\n17. ¿Chumngechi inakeiñ taiñ feypietew ti Kiñewkülechi Ngünenielu?\n17 Kafey rakiduamtukunieafuiñ ti Kiñewkülechi Ngünenielu inafiliyiñ taiñ feypietew. Fillke papil mu, tati trawün ka fütrake trawün mu, ti Kiñewkülechi Ngünenielu elukeeiñmew fillke ngülam. Kafey elfalkünukefingün pu witran-ngepakechi longkolelu, ka tüfa engün elfalkünukefingün pu longkolelu ti trawünche mew. Inafile engün ñi feypietew ti Kiñewkülechi Ngünenielu, pengelayngün ñi rakiduamtukuniefiel. Ka kom iñchiñ inafiliyiñ taiñ feypietew pu longkolelu ti trawünche mu, pengelaiñ taiñ yamniefiel taiñ longkolelu Jesus (Ebrew 13:17).\n18. ¿Chumngechi kellukefiyiñ ti Kiñewkülechi Ngünenielu ka Jesus?\n18 Kafey yafüluwliyiñ ti amuldungun mew, ka femngechi rakiduamtukunieafiyiñ tati Kiñewkülechi Ngünenielu. Pablo ngülamtuy taiñ inayentuñmayafiel pu longkolelu ñi mupiltun. Ti Kiñewkülechi Ngünenielu, kom ñi newen mu amuldungukey ka amultukuniefi ñi kimeltungeal Chaw Ngünechen ñi kümeke dungu, femngechi pengelkeyngün ñi nieel fentren mupiltun. ¿Kelluntukukefiyiñ ti Kiñewkülechi Ngünenielu tüfachi amuldungun küdaw mu? Femngechi femliyiñ, ayüwküleaiñ Jesus feypieliyiñmu: “Rüf dungu ta feypiwayiñ kom tamün femel kiñeke tüfa engün mew iñche tañi pu peñi doy duamlu ñi kellungeael, iñche ta fürenemun” (Matew 25:34-40).\n19. ¿Chumngelu eluwküleymi tami inayal taiñ Longko Jesus?\n19 Jesus wiñotulu wenu mapu mew, kidukünulafi tañi pu inaniekeetew (Matew 28:20). Kimniefuy Chaw Ngünechen ñi newen, ñi Dungu ka pu kümeke püllü kellueyew ñi longkoleal mülepalu Mapu mew. Famülke mew ka femngechi kellukefi ti Kiñewkülechi Ngünenielu. Kidu engün inaniekey ta Jesus “chew rume ñi amuken” (Apokalipsi 14:4, TNM). Feymu inafiliyiñ ti Kiñewkülechi Ngünenielu, fey inayaiñ taiñ Longko Jesus, pichiñma mu taiñ yeaetew ñi nieal afnoachi mongen (Apokalipsi 7:14-17). ¡Chem wentru no rume turpu elulayafeiñmu tüfa!\n^ parr. 3 Jewba ayüfuy chi 12 apostol ñi feleal tati “mari epu kura tañi newentuwkülemum” ti we Jerusalen (Apokalipsi 21:14). Feymu duamfalngelafuy ñi welutukungeal tati manelfalngechi pu apostol dew lale engün.\n^ parr. 8 Ti tripantu 1955 tüfachi trokiñche üytungey Watch Tower Bible and Tract Society of Pennsylvania.\n^ parr. 14 Pefinge ti lifru “Testimonio cabal” del Reino de Dios, pagina 58 ka 59.\nTAIÑ DOY KÜME ADÜMAFIEL\nMatew 24:45 mu “kakelu pu kona” feypingekeyngün kom pu poyekefilu ta Jewba ñi llowkeel Ngünechen ñi kimün, pu dullingelu ka ti kakelu ufisa.\nTI WERKEN (ÑI CHILLKATUNGEAL)\n¡Jewba ñi ayünieel femtripayay!\nChaw Jewba ñi elkünuel taiñ montulaetew: kiñe küme yewün reke feley\nJewba Ñidolküley tañi pu che mu\nPU CHE ÑI MONGEN Fentren rupa mu pefiyu Chaw Ngünechen tañi fütra fürenechen\nPu papeltukelu ñi ramtukeel\nWirin dungu Chumngechi entual fillke papel TI WERKEN (ÑI CHILLKATUNGEAL) Febrero 2017\nAudio Chumngechi entual audio TI WERKEN (ÑI CHILLKATUNGEAL) Febrero 2017\nTI WERKEN (ÑI CHILLKATUNGEAL) Febrero 2017


Norümngeliyiñ ngüneduamaiñ Jewba ñi piwkeyen | Ñi chillkatungeal\nPAPELTUAFUYMI acholi aucano batak (simalungun) batako karo batako toba baulé biak bislama camboyano chin haka chokue chopi chuabo chuukés criollo de las seychelles criollo mauriciano dayaco engayú dehu endáu galés gitonga groenlandés hmong (blanco) iban ibinda inglés javanés kachin kayin sgaw kazajo kazajo (alfabeto árabe) kikongo kimbundu kisi krío lao lhukonzo lomue macua maltés mapudungun mizo navajo nias niueano nyaneka nyungwe quechua ayacuchano quechua cuzqueño quichua de Chimborazo quichua de Imbabura rarotongués romaní de Macedonia (alfabeto cirílico) romaní de macedonia romaní del sur de Grecia runyankore rutoro sanguir saramacano sena sundanés tahitiano uigur (alfabeto cirílico) umbundú urdu uruund wallisiano wayuunaiki xitshwa ñemba\n“Ñidol am ngülamtudungukefilu tüfeychi pu che kisu tañi piwkeyenieel” (EBREW 12:6).\nÜLKANTUN: 123 KA 86\nSebna ñi rupan, ¿chem kimeltukeeiñmu Jewba ñi norümcheken mu?\nNorümcheliyiñ, ¿chumngechi inayentuafuiñ ta Jewba ka Jesus?\nTaiñ norümngeel, ¿chem mu pepikakeeiñmew?\n1. Biblia, ¿chem feypi pu che ñi norümngeel mu?\nFEYPINGEFULMI kiñe che ñi norümngeel, ¿chem rakiduamafuymi? “Kastigangey” piafuymi chi. Welu Biblia pengeli taiñ norümngeel kümelkayaeiñmew ka kelluafeiñmew taiñ nieal kimün, piwkeyen ka mongen (Proverbios 1:2-7; 4:11-13). Tüfa rüfngey, taiñ norümtuetew am Jewba pengelkey tunte taiñ piwkeyeetew ka ñi rume ayükeel taiñ nieal afnoachi mongen (Ebrew 12:6). Kiñeke mu ñi norümafiel kiñe che Jewba kastigafi, welu turpu yom amulkelay ka awükakelafi. Feymu norümngele kiñe che, tüfa rakiduamelafeiñmew ñi kimeltungeel, kiñe chaw reke kimeltukefilu ñi sakin fotüm.\n2, 3. Ñi küme norümngeal kiñe che, ¿feypiafuiñ ñi re kastigangeal müten? ¿Chumngelu (chemu)? (Inaduamnge ti adentun ellaka mu mülelu).\n2 Rakiduamnge tüfachi nütram mu: kiñe pichi wentru Juanito pingelu mekey ñi pelotatun ponwi ruka mu. Tañi ñuke feypieyew: “Juanito pelotatukilnge ruka mu, eymi kimnieymi tati, trafolafuymi kiñe chem”. Welu Juanito allkütulafi ñi ñuke ka fentekünulay. Fey ti pelota topafi kiñe metawe ka trafolfi. Feymu, ¿chumi Juanito ñi ñuke tañi norümtuafiel? Kimeltulelfi chumngelu ñi wedalkan tañi femün. Kidu ayükefuy Juanito ñi kimtukual fente ñi kümelkakeetew allkütufiel tañi chaw ka ñuke, ka ñi duamfalngeel ka pepilfalngeel kom ñi feypietew engu tañi femal ka femnoal. Juanito ñi küme kimal tüfa, tañi ñuke müntuñmaeyew ti pelota kiñeke antü ñi kastigayafiel. Tüfa weñangküleyew, welu femngechi kimürpuay ñi wedalkayafetew allkütunofiel ñi chaw ka ñuke.\n3 Poyekefilu am iñchiñ ta Jewba, konkeiñ kidu “tañi pu reñma mew” (1 Timotew 3:15). Taiñ Chaw Jewba ngen-ngey ñi feypial chem ñi kümen ka ñi kümenon, ka allkütunofiliyiñ, ngen-ngey taiñ norümtuaetew. Kafey wedalkaeliyiñmu taiñ welulkan, tüfa kelluaeiñmew taiñ kimtukual fente ñi falin-ngen allkütuafiel ta Chaw Ngünechen, femngechi ka norümkeeiñmew kidu piwkeyen mu (Galata 6:7). Jewba müna piwkeyenieeiñmew ka pikelay taiñ kutrankawal (1 Pedro 5:6, 7).\n4. 1) Jewba, ¿chumngechi ayükey taiñ pepikayafiel ta kakelu? 2) ¿Chem inaduamaiñ tüfachi chillkatun mu?\n4 Biblia ñi feypin mew norümfiliyiñ kiñe yall kam kiñe chillkatukelu Biblia, fey kelluafiyiñ ñi inanierpuafiel ta Jesus. Biblia mew kimeltukefiyiñ tati pu chillkatukelu chem ñi kümen ka kellukefiyiñ ñi adümafiel ka feyentuafiel kom taiñ werküetew Jesus (Matew 28:19, 20; 2 Timotew 3:16). Femngechi ayükey Jewba ñi pepikangeal engün, fey ka kelluafuyngün ta kakelu ñi inayafiel ta Jesus (papeltunge Tito 2:11, 12, 14). Biblia feypi: “Petu üngümkülelu iñchiñ ti ayüwün-ngechi maneluwün ka ñi afmatu kimfaluwal taiñ fütra Chaw Ngünechen ka Kristo Jesus taiñ montulkeetew” (Tito 2:13, TNM). Fewla inaduamaiñ küla falin ramtun: 1) taiñ norümtuetew Jewba, ¿chumngechi pengelkey fente taiñ piwkeyeetew? 2) ¿Chem kimeltuafeiñmew ñi femün kiñeke che Chaw Dios tañi norümtufiel? 3) ¿Chumngechi inayentuafuiñ Jewba ka Jesus ñi norümcheken?\nJEWBA NORÜMKEEIÑMEW PIWKEYEN MU\n5. Taiñ norümtuetew Jewba, ¿chumngechi pengelkey taiñ piwkeyeetew?\n5 Jewba piwkeyenieeiñmu, feymu norümkeeiñmew, kimeltukeeiñmew ka pepikakeeiñmew. Kidu ayüley taiñ weniyeafiel ka taiñ rumel mongeleal (1 Juan 4:16). Turpu weda pikelaeiñmew ka rakiduamelkelaeiñmew taiñ falin-ngenon (Proverbios 12:18). Welu may Jewba adkintukeeiñmew taiñ küme chumngen ka elukeeiñmew dullial (ngümintol) taiñ chumal. Kiñeke mu, norümkeeiñmew ti Biblia, taiñ fillke papil, taiñ chaw, ñuke kam pu longkolelu trawünche mu. Rupan mu tüfa, ¿ngüneduamkeymi tami piwkeyenieetew Jewba? Kafey pu longkolelu piwkeyen mu ka ñochi duam mew norümtuafeiñmew, ngüneduamnoliyiñ rume taiñ weda femün. Femlu engün tüfa, inayentukefingün Jewba taiñ piwkeyeetew (Galata 6:1).\n6. Norümngelu kiñe che, ¿chumngechi tüfa pengelkey Jewba ñi piwkeyen, niewenole elfal küdaw kam wemünentungele rume?\n6 Ñi norümngeal kiñe che, kiñeke mu re ngülamtungekelay müten. Weda kulpale, niewelayafuy elfal küdaw trawünche mu. Welu femngechi Jewba pengelkey ñi piwkeyefiel. ¿Chumngelu? Tüfa kelluafeyew ñi ngüneduamal fente ñi falin-ngen doy chillkatuafiel Biblia, rakiduamal tañi papeltufiel mu ka doy ngillatual, femngechi ñi doy küme weniyeafiel ta Jewba (Salmo 19:7). Rupale ta antü, wiño llowtuafuy ti elfal küdaw ñi niekefel. Kafey ti che wemünentungeafuy, welu femün mu tüfa, Jewba kuydakefi tañi pu che pu kulpakelu mew, femngechi pengelkey ñi piwkeyefiel (1 Korintio 5:6, 7, 11). Jewba rumel norngey ñi norümkefiel ti che, feymu ti wemünentungelu kimtukuafuy fente ñi wedalkan ka wiñorakiduamtuafuy (Hecho 3:19).\nJEWBA NORÜMKEEIÑMEW TAIÑ KÜMELKALEAL\n7. ¿Iney am Sebna ka chumngechi chengetuy?\n7 Taiñ kimal fente falin-ngen taiñ norümngeken, inaduamaiñ ñi rupan epu che Jewba ñi norümfiel. Kiñe tüfa ta Sebna, kidu israelchengefuy ka küdawkefuy ti longko ülmen Esekias ñi antü mu. Fey wüla inaduamaiñ Graham ñi rupan, famülke mew mülelu. Sebna adniekefuy ti longko ülmen Esekias ñi ruka, feymu rume falin chengefuy inalelu Esekias mu (Isaías 22:15). Welu Sebna mallma piwkengetuy ka ayükefuy pu che ñi sakiaetew. Feymu dewmay kiñe ülmen eltun kidu ngealu, ka miyawkefuy ülmenke kareta mu (Isaías 22:16-18).\nÑom chengeliyiñ ñi küme elkünutual taiñ chumngen, Chaw Ngünechen kümelkayaeiñmu. (Inaduamnge parrafo 8-10).\n8. Jewba, ¿chumngechi norümtufi ta Sebna? ¿Chumngelu feypiafuiñ ñi kelluetew ta Sebna tañi norümngeel?\n8 Sebna ayükefuy ñi sakingeal, feymu Jewba müntuñmaeyew ñi küdaw, welu elufi ta Eliakim (Isaías 22:19-21). Tüfa rupay ti longko ülmen Senakerib küpa weychafilu ta Jerusalen. Senakerib werküy kiñeke ülmen soltaw ka fentren weychafe ñi llükalkayafiel pu judiu ka ti longko ülmen Esekias ñi wültukual ti waria weychanon mu (2 Reyes 18:17-25). Feychi mu Esekias werküfi ta Eliakim ka epu wentru ñi trafiemeafiel tati ülmenke soltaw, kiñe tüfa ta Sebna, fewla sekretariongelu. Tüfa rakiduamelafeiñmew Sebna ñi lladkünon tañi norümngeel mu, welu may ñi ñom chengetun, eluwlu am tañi llowal kiñe küdaw fente falin-ngenolu ñi niekefelchi küdaw reke. Feymu inaduamaiñ küla falin dungu taiñ kimeltukeetew Sebna ñi rupan.\n9-11. 1) ¿Chem falinke dungu kimeltukeeiñmu Sebna ñi rupan? 2) Jewba ñi femkefiel ta Sebna, ¿chumngechi duamelkeeymu?\n9 Wünen dungu: Sebna ñi müntuñmangeel tañi küdaw, rakiduamelkeeiñmew Biblia ñi feypiel: “Tati re kisutu mallmawkülelu, yewelkangeay” (Luka 14:11). Nieliyiñ falinke küdaw ti trawünche mu, kakelu peñi ka lamngen sakiafeiñmew. Rupale tüfa, ¿amuleay taiñ ñom chengen? ¿Longkontukuaiñ Jewba taiñ eluetew kom taiñ adümuwün ka chem küme dungu taiñ nieel? (1 Korintio 4:7). Feymu ti apostol Pablo feypieiñmu: “Tamün kisutu mallmawkülenoael tamün rakiduam mew. Tamün femafel, feley tamün nieael küme rakiduam küme tüngduam mew” (Romanu 12:3).\n10 Epungechi dungu: Jewba yiwiñmakünulay ñi dungu tañi norümtuafiel ta Sebna, feymu feypiafuiñ kidu ñi maneluwken tañi ñom chengetual (Proverbios 3:11, 12). Tüfa müna kelluafeiñmew niewenoliyiñ sakinke küdaw ti trawünche mu. Ngelay taiñ lladküal, doy may amulepe taiñ küdawülkefiel ta Jewba kom piwke mu ka rakiduamtukuaiñ Jewba taiñ norümkeetew fente taiñ piwkeyekeetew. Longkontukuaiñ Jewba ñi kümelkayafiel tati pu ñom piwkengelu (papeltunge 1 Pedro 5:6, 7). Ñom piwkengeliyiñ ka pepilfalngeliyiñ, Jewba norümtuaeiñmew piwkeyen mu, femngechi küme elkünutuaeiñmew taiñ chumngen.\n11 Külangechi dungu: Jewba ñi femün tañi norümtuafiel ta Sebna kimeltukeeiñmew kidu ñi üdekeel ti kulpan, welu ñi piwkeyeniefiel tati che kulpalu rume. Kafey kimeltukeeiñmu Chaw Dios ñi ngüneduamkeel pu che ñi küme chumngen. Feymu eymün pu chaw ka longkolelu, ¿inayentuafimün ta Jewba ñi norümcheken mu? (Juda 22, 23).\n12-14. 1) ¿Chumkey kiñeke che norümngelu? 2) Biblia, ¿chumngechi kellufi ta kiñe peñi ñi küme elkünutual ñi chumngen? ¿Chum tripay tüfa?\n12 Kiñeke peñi kam lamngen norümngelu, müna lladkükeyngün, feymu püntütripakeyngün Jewba mu ka ti trawünche mew, ¡müna weda! (Ebrew 3:12, 13). Welu, ¿chumlayafuiñ taiñ kelluafiel? Inaduamaiñ ñi rupan Graham, kidu wemünentungey trawünche mu ka rupachi antü mu llowngetuy, welu wiñotulu wüla fentekünuy ñi amuldungun ka ñi trawüluwün. Kiñe longkolelu weniyerpueyew, feymu rupachi tripantu mu Graham feypifi ñi trür chillkatual Biblia.\n13 Ti longkolelu feypi: “Graham mallma chengefuy. Dunguyekefuy tati pu longkolelu ñi feypietew tañi wemünentungeal. Feymu kiñeke antü mu ngüneduamiyu Biblia ñi feypin mallmawün mu ka ñi weda tripaken tüfa. Fey Graham leliwi reke Biblia mew, tüfa kiñe espejo reke felelu am, fey ngüneduamlu ñi chumngechi chengen, ¡müna weda duamnagi! ¡Afmatufali fente ñi puwün tañi piwke mu tüfa! Kimtukuy ñi mallmachengen, tüfa kiñe mamüll reke tañi nge mu, fey pepi pelelkelaeyew kidu tañi wedalkan, weda rakiduamakefilu am ta kakelu. Feymu pürüm yafüluwi ñi küme elkünutual tañi chumngen. Eluwi ñi trawüluwal, küme chillkatuafiel Biblia ka fill antü ngillatual. Fey adniefi tañi reñma ñi küme weniyeafiel ta Jewba, feymu müna ayüwi tañi domo ka tañi pu ñawe” (Luka 6:41, 42; Santiaw 1:23-25).\n14 Ti longkolelu ka feypi: “Kiñe antü Graham feypienew: ‘Fentren tripantu yeniefun iñche ñi kimfiel ta Jewba, ka wünelerpun kütu amuldungun mu. Welu fewlake ta feypiafun ñi rüf piwkeyefiel ta Jewba’. Ñi feypin tüfa müna pürapapiwkelenew”. Pichi rupalu, Graham elfalkünungey ñi rulpayal mikrofono trawün mu ka müna ayüwülkeeyew tüfachi küdaw. Ti longkolelu ka feypi: “Graham ñi rupan kimeltuenew tüfa: kiñe che illamuwle Jewba mu ka eluwle ñi norümtuetew, lloway fentren kümelkan”.\nTAIÑ KÜME NORÜMCHEAL INAYENTUAFIYIÑ TA JEWBA KA JESUS\n15. Tami doy küme norümcheal, ¿chem duamfalngey tami femal?\n15 Taiñ küme kimeltucheal, wüne duamfalngey taiñ eluwal ñi kimeltungeal (1 Timotew 4:15, 16). Ka femngechi Jewba eluelmu tami norümcheal, wüne duamfalngey tami ñom chengeal ka eluwal tami adnieaetew Jewba. Fey kake che ngüneduamle tami ñom chengen, yamnieaeymu ka eluwayngün tami ngülamtuafiel. Jesus inayentufali tüfachi dungu mu.\n16. Jesus ñi kimeltucheken ka norümcheken ¿chem kimeltukeeiñmu?\n16 Jesus rumel allkütukefuy ñi Chaw, küdawngefule rume (Matew 26:39). Feypikefuy tañi kimün ka tañi kimeltun ñi küpan Jewba mew (Juan 5:19, 30). Jesus femkefuy tañi Chaw ñi ayükeel ka ñom piwkengefuy, fey kimeltuchekelu kutranpiwkeyechekefuy, feymu pu che küpa fülkontukefeyew (papeltunge Luka 4:22). Jesus piwkeyen mu entukefuy ñi feypin, feymu yafültukukefuy pu weñangkülelu ka pu ngañwadkülelu (Matew 12:20). Tañi pu apostol notukawlu iney müngell ñi longkoleal, Jesus lladkütulafi engün, welu may piwkeyen mu norümtufi (Marku 9:33-37; Luka 22:24-27).\n17. Pu longkolelu tañi küme kuydayafiel ti trawünche, ¿chumngechi chengeayngün?\n17 Tati pu longkolelu ñi norümcheal chumngechi ñi feypin ta Biblia, müna falin-ngey ñi inayentuafiel engün ta Jesus. Femngechi pengelayngün ñi eluwkülen tañi adnieaetew Jewba ka Jesus. Ti apostol Pedro wirintukuy: “Kamañniefimün ta Ngünechen tañi pu che ufisa reke felelu, fey elungeymün tamün kuydayafiel. Kom femaymün nor küme rakiduam mew, chumngechi ñi ayünieel ta Ngünechen, tamün aporiangen mew no ka pülata tañi duam no rume, welu amulniemün tamün küdaw küme duamkechi. Ngelay tamün ngenkawael tamün kuydayafiel tati trokiñche, welu may tamün eluwküleael kisu engün tañi inakintuael ta eymün mew” (1 Pedro 5:2-4). Feley llemay, pu longkolelu ayüwün mu eluwle ñi ngünenieaetew Chaw Ngünechen ka Jesus, fey kümelkaleayngün ka kümelkayafingün pu peñi ka lamngen ñi elfalelngeel (Isaías 32:1, 2, 17, 18).\n18. 1) Jewba, ¿chem elfalkünulelfi tati pu chaw ka ñuke? 2) Pu chaw ñi femal tañi elfalkünulelngeel, ¿chumngechi kelluaeyew Jewba?\n18 ¿Ka duamfalngey ñi norümngeal pu reñma? Ngüneduamnge chem ñi feypifiel Jewba tati pu ngen reñma: “Wesa dungukelayaymün tamün pu fotüm kam ñawe, welu küme tremümafimün ka kimeltuafimün ñi poyeafiel ta Ñidol” (Efesio 6:4). ¿Falin-ngey femal tüfa? Rakiduamnge ñi feypin Proverbios 19:18: “Petu pepilfalngele, norümtufinge tami yall, fey tami kulpakon-noal kidu ñi lan mu”. Feley llemay, Jewba elfalkünufi tati pu chaw ka ñuke ñi norümtuafiel tañi pu yall. Femnole engün, Jewba feypintukuafi engün ñi entudungual tañi femün mu (1 Samuel 3:12-14). Welu kidulelayngün, Chaw Jewba eluaeyew kimün ka newentukuaeyew, ngillatufile engün ka eluwle ñi adnieaetew ti Biblia ka Chaw Ngünechen ñi newen (papeltunge Santiaw 1:5).\nPEPIKANGEKEIÑ TAIÑ KÜME FELEAL RUMEL MU\n19, 20. 1) Eluwliyiñ taiñ norümtuaetew Jewba, ¿chem kümelkan llowaiñ? 2) ¿Chem inaduamaiñ küpalechi chillkatun mu?\n19 Eluwliyiñ taiñ norümtuaetew Jewba, ka norümcheliyiñ chumngechi ñi femken Chaw Dios ka Jesus, fey llowaiñ fentren kümelkan. Taiñ pu che ka trawünche kümelkaleay. Ka welukentu piwkeyewaiñ, falintuwaiñ ka kuñiwtukuwaiñ. Tüfa pengelay tunte taiñ ayüwküleal ka küme feleal küpalechi antü mu (Salmo 72:7). Feychi mu kiñe fütra familia reke feleaiñ, kiñewküleaiñ ka kümelkaleaiñ taiñ ngüneytuaetew Chaw Jewba, feymu taiñ norümkeetew Jewba famülke mu pepikakeeiñmew taiñ femngechi feleal küpalechi antü mu. Biblia feypi: “Wedalkalayayngün, ka chem weda dungu no rume femlayayngün iñche tañi fütra wingkul mew; rüfkünu llemay, tati Mapu apoleay Jewba ñi kimün mew chumngechi tati ko takukey ti lafken” (Isaías 11:9). Longkontukunieliyiñ tüfa, turpu ngoymalayaiñ chumngelu taiñ norümkeetew Jewba: fente taiñ piwkeyeetew.\n20 Weñangkülafeiñmew taiñ norümngeel, welu müley kiñe dungu doy weñangkün-ngelu, feymu küpalechi chillkatun mu inaduamaiñ chumngechi montuluwal feychi dungu mew. Kafey doy kimürpuaiñ ti reñma ka ti trawünche ñi norümngeken, ka chumngechi taiñ kidutu norümuwal kam kim ngüneniewal.\nTaiñ norümkeetew Jewba, kidu pepikakeeiñmew ka kimeltukeeiñmew. Welu turpu awükakelaeiñmew, welu may kimchengey ka piwkeyechefengey taiñ norümtuaetew. Taiñ küme Chaw Jewba pengelelkeeiñmu chem duamfalngey taiñ küme elkünutual taiñ chumngen, ka kimeltukeeiñmu chumngechi taiñ femal tüfa.


Hecho 3 ARNNT - Kiñe antü, Pedro ka Juan amuyngu - Bible Search\nHecho 2 Hecho 4\nKiñe küntrongechi wentru tremolngey\n1Kiñe antü, Pedro ka Juan amuyngu ngillatuwe ruka mew küla ora nagchi rupan antü. Feychi ora trawüluwkerkey ñi ngillatuael engün. 2Fey tati ngillatuwe ruka ñi wülngiñ mew, mülepurkey kiñe küntro wentru, choyüngelu müten ñi felen. Fey tüfa yengekerkey fill antü, fey elkünungepukey inafül ti wülngiñ “Rume Adi” pingelu, fey tañi ngillatupülatayafiel tati pu che konkülepulu. 3Fey ti küntro wentru, pefilu ta Pedro ka Juan, epe konkülepulu ti ngillatuwe ruka mew:\n—Eluen ta pülata ―pifi.\n4Fey kisu engu leliwüleyew, fey Pedro fepieyew:\n5Feymew ti wentru fente küme eluwi ñi adkintuafiel. “¿Chem chey eluaenew?” pirkey ñi rakiduam.\n6Welu Pedro feypieyew:\n—Nielan ta pülata oro no rume, welu tañi nieel fey ta eluaeyu: Jesucristo Nasaret tuwlu ñi üy mew, witrange ka trekatunge.\n7Feypikünulu, Pedro nüñmaeyew ñi man kuwü, fey witrañpüramngey. Feymew ka müten newentuwtuy ñi namun ka ñi luku. 8Feymew ti küntro witratripay kiñe ringkün mew, fey ka müten trekatuy. Kompañkoni kisu engu mew, fey konpuy ti ngillatuwe ruka mew. Kisu ñi namun mew ringkükawkülen konpuy, fey püramyefi ta Ngünechen. 9Kom ñi peetew tañi trekatun ka ñi püramyefiel ta Ngünechen, 10rume afmatuleweyngün ka pellkey engün femngechi dungu ñi pen mew, kimniefilu engün am ti wentru ka kimingün ñi anükünungeken ñi ngillatupülatayael ti ngillatuwe ruka ñi “Rume Adi” pingechi wülngiñ mew.\nPedro ñi wewpin Salomon ñi itrotripa wülngiñ ruka\n11Feytichi tremoltuelchi wentru, küntrongekefulu, pilay ñi püntütripayael Pedro ka Juan mew. Fey kom che afmatulen lefi Salomon ñi trekayawpeyümchi itrotripa wülngiñ ruka mew, chew ta kisu engün ñi trawüluwkülemum. 12Pedro ngüneduamlu tüfa, feypieyew engün: “¿Chem mew anta afmatuleweymün pu israelche? ¿Chem mew anta lelituniemuyu iñchiw? ¿Kisu tayu pepiluwün mew tremolfilu tati wentru ka trekalfilu trokiniemuyu am kam ngillatuyngu Ngünechen mew pileymün? 13Abraam, Isaak ka Jakob tañi Ngünechen, ka taiñ kuyfikeche em tañi Ngünechen,+ fütra püramyefi ta Jesus, tañi poyekeetewchi kona, eymün tamün chalintukuel ti pu awtoridad mew. Pilato tañi küpa neykümtufel, welu eymün pilafimün. 14‘Neykümngetupe tati lif mongen wentru’ tamün piafel, eymün ‘neykümngepe ti wesa langümchefe’ pimün. 15Femngechi langümfimün ta eymün, taiñ eluaetew ta mongen. Welu Ngünechen wiñomongeltueyew, fey iñchiñ feypikeiñ kisu ñi mongeletun. 16Fey tüfachi wentru tamün peel ka tamün kimniefiel, tremolngetuy mupiltun mew ta Jesus ñi üy mew. Tüfeychi mupiltun ta Jesus mew fey ta fente küme tremoltufi, fey kom eymün leliwülnietufimün tatey.\n17“Dew kimün, pu peñi ka lamngen, eymün ka tamün pu longko langümfilu ta Jesus, femimün fey tamün kimnon rume tamün chummeken. 18Welu Ngünechen femi fütra kuyfi mew tañi feypikünuel kom tañi pu pelonke wentru mew: kisu ñi dullin Cristo tañi lapayael. 19Feymew wiñotumün ta Ngünechen mew ka wiñorakiduamtumün, feymew Ngünechen wiñoduamatuaeymünmew tamün yafkan mew. 20Ka femngechi Ñidol Ngünechen elutuaeymünmew tamün montuael, ka wiñome werkülelngeaymün ta Jesus, tüfa ta llituka mew müten ta dullingey ñi Cristongeael eymünngealu. 21Welu fantepu mew feley ta Jesucristo ñi müleael ta wenu mapu, fey Ngünechen kom küme elkünule wüla ñi dungu, chumngechi tañi feypikünuel ñi lif mongen pu pelon wentru mew, wewpilu fütra kuyfi mew. 22Moyse kimelfi taiñ kuyfike che em: Tamün Ñidol Ngünechen femkünuay tañi müleael eymün mew kiñe pelon wentru iñche reke.+ Feyentuafimün kom dungu mew tamün chem pietew, 23kom iney rume feyentunofilu tiyechi pelon wentru,+ famentungeay ti trokiñche mew.+\n24“Fey itrokom ti pu pelon wentru, Samuel mew llituy ka kom ti pelon wentru dunguyelu, tukulpay ta tüfachi küme antü. 25Eymün ta ka konpaleymün tañi feypikünuel mew ta Ngünechen tañi eldungu ti pu pelon wentru mew, ka konpaleymün tati eldungu mew Ngünechen tañi elkünuel taiñ kuyfi fütakeche em engün. Ngünechen feypifi ta Abraam: ‘Kom trokiñke che mülelu tüfachi mapu mew lloway küme felen eymi tami yomelche ñi duam.’ 26Ngünechen wiñomongeltulu ñi poyekeetewchi kona, wüneltu werküfi eymün mew, tamün eluaetew küme fürenen dungu, femngechi ta kake kiñeke ta eymün tamün elkünutuael tamün femkeelchi wesake dungu.”


Matew 23 ARNNT - Kom rupalu tüfachi dungu, Jesus - Bible Search\nMatew 22 Matew 24\nJesus feypintukufi tati pu farisew ka tati kimeltukelu tati ley dungu\n(Marku 12.38-40; Luka 11.37-52; 20.45-47)\n1Kom rupalu tüfachi dungu, Jesus feypifi tati pu che ka tañi pu disipulu: 2“Tati pu kimeltukelu tati ley dungu ka tati pu farisew niey engün tañi küdaw ñi kimeltuafiel Moyse tañi ley dungu. 3Feymew llemay, feyentufimün ta eymün ka femaymün kom tamün feypingeel, welu inañmakefilmün kisu engün tañi femkeel, kisu engün ta feypikelu am kiñe dungu, welu ka dungu femtukey engün. 4Kisu engün ñi kimeltukeelchi dungu rume fanechi küdaw reke feley, fey kakelu che tañi llangka foro mew ta püramelkefi reke engün, welu kisu engün pichi no rume duamkelay ñi mupituafiel ñi kimeltukeelchi dungu.\n5“Itrokom wimtun dungu femkey engün tañi peaetew tati pu che. Ayükey ñi yeael engün ñi tol mew ka ñi lipang mew pichike wirin dungu trarilelu alüke rupachi katrün pañu mew, ka tukukey engün fütrake chiñayngechi takuwün.+ 6Duamkey engün tañi küme poyetungeael ta iyael mew, ka ayükey engün ñi anüpuael doy kümeke wangku mew tati sinagoga mew, 7ka ayükey engün tañi chaliaetew tati pu che rume yamün mew ta rüpü mew ka tañi Yamfal Kimeltufe ñi pingeael engün.\n8“Welu eymün eluwkelayaymün Yamfal Kimeltufe tamün piaetew tati pu che, kom eymün am kiñe reñmawen reke felelu ka nieymün kiñe kimeltufe müten, tati Cristo.+ 9Ka iney no rume ta chaw pilayafimün ta tüfachi mapu mew, kiñe nielu müten am ta Chaw ta eymün: tati wenu mapu mülelu. 10Ka eluwkelayaymün tamün ñidol pingeael rume, Cristo müten tamün kiñen Ñidol. 11Tati wünenkülelu ta eymün mew, fey ta feley tañi poyetuafiel tati kakelu. 12Fey tati kisutu mallmawkülelu, fey ta illamngeay. Fey tati kisutu illamuwkülelu, fey ta yamfalchengeay.\n13“¡Awngeaymün ta eymün, pu kimeltukelu tati ley dungu ka pu farisew, pu koyla ngünenngelu! Rakümkefimün ta Ngünechen tañi wenu mapu wülngiñ kisu tañi ülmen mülewe mew tañi konpunoael ta kangelu. Welu eymün rume ta konpukelaymün, ka elukelafimün ñi konpuael ta kakelu che tati ayülu ñi konpuael.\n14“¡Awngeaymün eymün, pu kimeltukelu ta Moyse ñi ley dungu ka pu farisew koyla ngünenngelu! Chumngechi rume müntuñmakefimün ñi chemkün tati pu lantu domo, fey tamün küme kimngenoael ngillatukawkeymün. Fey tüfachi dungu mew ta doy fütra kondengeaymün.+\n15“¡Awngeaymün eymün, pu kimeltukelu ta Moyse ñi ley dungu ka eymün pu farisew, koyla ngünenngelu! Kom mapu mew miyawkelu ka lafken mew tañi kimeltuafiel ta kakelu, fey dew femyüm engün, doy küme amuntukukefi ta che ti kütral mapu mew eymün ta famentuwkeymün.\n16“¡Awngeymün ta eymün, pu rüpütultrawmakelu!, tati feypikelu: ‘Iney rume ta wüldungulu kuyalltun mew tati ngillatuwe ruka mew, chem mew rume eluwkelay tañi koneltuael, welu kuyalltule tati oro mew mülelu ta ngillatuwe ruka mew, feymewke ta eluwküley tañi koneltuael.’ 17¡Ngenorakiduam ka trawma! ¿Chem anta doy poyefali: tati oro kam tati ngillatuwe ruka? ¿Tati oro falintufali ñi mülen mew müten tati ngillatuwe ruka mew? 18Ka feypikeymün ta eymün: ‘Iney rume ta kuyalltule kiñe eldungu ta ngillatun mew, chem mew rume ta aporia koneltulelay. Welu kuyalltule tati chalintukukeelchi chemkün mew mülelu ta ngillatuwe mew, feymewke ta koneltuley ñi mupituael ñi kuyalltuel.’ 19¡Trawma! ¿Chem anta doy falintufali: tati mañumtukemumchi chemkün, kam tati ngillatuwe chew tañi chalintukungekemum tati pülata? 20Tati kuyalltulu tati ngillatuwe mew, tati ngillatuwe mew müten ta kuyalltulay, welu kom tati mülelu tüfey mew. 21Ka tati kuyalltulu tati ngillatuwe ruka mew, tati ngillatuwe ruka mew müten ta kuyalltulay, welu may Ngünechen kuyalltulfi, tati mülelu tüfey mew. 22Ka tati kuyalltulu ta kallfü wenu mew, kuyalltumekey ta Ngünechen tañi ülmen mülewe mew, ka femngechi ta Ngünechen mew, tati mülekelu tüfey mew.\n23“¡Awngeymün ta eymün, pu kimeltukelu ta Moyse ñi ley dungu ka pu farisew, koyla ngünenngelu! Wichuentulkefimün ta Ngünechen kiñe trokiñ mari puwlu mew tati menta, ka anis ka tati kuminu, welu ngüneduamkelafimün tati doy duamtufalchi dungu mülelu ti ley dungu mew: ñi müleael rüf nor dungu, tamün kutranpiwkeyecheael ka tamün rumel mupituleael kom dungu mew. Fey tüfa feley tamün femael, ka tamün elkünunoafiel ta kangelu dungu. 24¡Eymün, rüpütultrawmakelu, fey chaytukefimün tati pichike pülü, welu lümükefimün ta kiñe kamellu!\n25“¡Awngeymün ta eymün, kimeltukelu ta Moyse ñi ley dungu ka pu farisew, koyla ngünenngelu! Eymün ta wekuntu küchalechi fasu reke feleymün, welu ponwitu ta eymün apoleymün re weñen mew, ngünen mew, ka kom wesake dungu mew. 26¡Trawmalechi farisew! Wünelu mew liftufinge ponwitu tati fasu, fey femngechi ta ka lifkülewetuay wekuntu.\n27“¡Awngeymün eymün, pu kimeltukelu ti ley dungu ka pu farisew, koyla ngünenngelu! Fülangkülechi küfwe reke feleymün. Wekuntu rume adküley, welu apoley ponwitu foro la mew ka epe fill wesake pod mew. 28Femngeymün ta eymün: wekuntu ta rume küme piwkengelu kechilekeymün tati pu che ñi adkiñ mew, welu ponwitu apoleymün reke ta re ngünenkachen mew ka wesa femün mew.\n29“¡Awngeymün eymün, pu kimeltukelu ti ley dungu ka pu farisew, koyla ngünenngelu! Küme eleltukefimün tati pu pelon wentru ñi küfwe ka adelkalkefimün ñi küfwe tati kümeke piwkengefulu em kuyfi mew. 30Feymew ka feypikeymün: ‘Iñchiñ mülekefuliyiñ taiñ kuyfike fütakeche em iñchiñ, kellulayafuiñ engün tañi langümafiel tati pu pelon wentru.’ 31Fey tamün feypiel mew, kimfali tamün langümchefe tuwünngen. 32¡Eymün amulnieymün tamün femael tamün fütakeche em ñi femkefelchi dungu!\n33“¡Eymün ta rume wesa piwkengechi che! ¡Chumkawnorume montuluwlayaymün ti chongnoachi kütral mew! 34Iñche ta werküleluwayiñ pelon wentru, rume kimke wentru ka kimeltufe, welu kiñeke tüfey engün tañi werküael, langümafimün ta kürus mew, fey kakelu wülelkangeay sinagoga mew ka kiñeke inantukuyawülngeay kom waria mew. 35Feymew Ngünechen eymün rume fütra kutrankayaeymünmew tañi langümngen mew kom nor piwkengechi pu che. Fey tüfa llituy Abel ñi langümngen mew, fey puwi tati nor mongenngelu Sakaria, Ferekia tañi fotüm, langümngelu tati ngillatuwe ruka ka ti ngillatuwe ñi rangiñ mew. 36Rüf dungu mew feypiwayiñ ta rume fütra kutrankawaymün.\nJesus ngümayefi ta Jerusalen\n37“¡Jerusalen, Jerusalen mülechi pu che, langümkefilu tati pu pelon wentru ka ütrüftukakefilu kura mew Ngünechen tañi werken! ¡Mufü rupachi küpa ingkaniewfuiñ eymün, chumngechi ta kiñe kude achawall trapümniekey tañi pu pichike achawall tañi miñche müpü, welu pilaymün! 38Feypiwayiñ itrokom tamün waria teyfükangeay. 39Tüfa ka feypiwayiñ: wiñome pemuwelayan feypingele wüla tüfachi dungu: ‘¡Püramyengepe tati küpalelu Ñidol Ngünechen mew!’ ”+


¿Kümeafuy tañi papeltuafiel tati Biblia?\nPAPELTUAFUYMI afrikáans albanés alemán amárico armenio aymara azerí azerí (alfabeto cirílico) bashkir batako karo batako toba baulé becol bengalí biak birmano bislama búlgaro camboyano catalán cebuano checo chichewa chino cantonés (tradicional) chino mandarín (simplificado) chino mandarín (tradicional) chitonga chitumbuka chiyao chokue chuvash cibemba cingalés citonga congo coreano criollo de las seychelles criollo haitiano criollo mauriciano croata dangme danés dehu efik embunda endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga georgiano griego groenlandés guaraní gujarati gun hausa hebreo hiligaynon hindi hiri motu hmong (blanco) holandés húngaro iban ibanag ibo ilocano indonesio inglés islandés isoko italiano japonés javanés kabiye kannada kaonde kayin sgaw kazajo kikamba kikongo kikuyu kiluba kimbundu kiniaruanda kirguís kiribatiano kirundi kisonge kurdo kurdo kurmanyí del Cáucaso kwangalí kwanyama lamba letón lingala lituano luganda lunda luo luvale macedonio malayo malayálam malgache maltés mam mambue-lungu mapudungun maratí maya mizo mongol nepalés nias niueano noruego nyaneka náhuatl del norte de puebla oromo osético otetela pangasinán panjabí papiamento de aruba papiamento de curazao persa pidgin camerunés pidgin de las islas salomón polaco portugués de Brasil quechua ancashino quechua ayacuchano quechua boliviano quechua cuzqueño quichua de Imbabura rarotongués rumano ruso samoano sango sena serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco tagalo tahitiano tai tamil telugu tetun dili tigriña tivo tojolabal tok pisin tongano tshiluba tsonga tsotsil turco twi tártaro ucraniano uhobo umbundú urdu uruund vendal vietnamita wallisiano waray-waray wayuunaiki wolaita xhosa yoruba zandé zulú árabe ñanya ñemba\n“Küdawngelu ñi adümngeal tati Biblia trokifiñ” (Jovy).\n“Rakiduamkefun ñi afeluwün-ngen” (Queennie).\n“Ngüneduamlu ñi fenterupan ti Biblia, duamwelan ñi papeltuafiel” (Esekiel).\nKüpa papeltufuymi chi tati Biblia, welu tami rakiduamken mu tüfachi che reke, duamwelaymi chi tami femal. Fentren che afeluwün-ngelu trokikefingün ñi papeltufiel Biblia. Welu, ¿ngüneduamfulmi kay tati Biblia tami kelluaetew ñi nieal kiñe ayüfal mongen tami ayüwküleal? Ka ¿kimürpulmi kay chumngechi papeltuafiel tami afeluwnoaetew? ¿Doy eluwpeafuymi may tami ngüneduamafiel Biblia ñi feypiel?\nFentren che eluwlu ñi papeltuafiel tati Biblia, rume ayüfingün. Inaduamnge kiñeke ñi feypiel.\nEsekiel nielu 20 tripantu püle, feypi: “Kuyfi, iñche felekefun kiñe che reke amulniefilu kiñe auto, welu rakiduamkenolu chew tañi amual. Welu ñi papeltufiel Biblia kellukeenew ñi nieal kiñe ayüfal mongen. Ti Biblia niey falinke ngülam ñi inayafiel fill antü”.\nKiñe üllcha domo nielu 20 tripantu püle, Frida pingelu, feypi: “Iñche lladküfemkefun. Welu ñi papeltufiel Biblia kelluenew ñi ngünewal. Femngechi doy küme yewkülen kakelu che engu, feymu fewla nien doy weni”.\nTi papay Eunice 50 tripantu nielu, feypi ti Biblia mew: “Kellunieenew ñi doy küme chengeal, tañi elkünual ñi wedake wimtun”.\nTüfachi pu che ka rume fentren che reke, tami papeltufiel Biblia kelluafeymu tami nieal doy ayüwün-ngechi mongen (Isaías 48:17, 18). Fillke dungu mu kelluafeymu ta Biblia, kiñeke tüfa: 1) küme dullial tami chumal, 2) tami nieal kümeke weni, 3) tami chaftuafiel ti afeluwün-ngechi dungu, ka 4) tami kimürpuafiel ti rüf dungu Chaw Ngünechen mu, tüfa tati doy falin-ngelu. Biblia tañi ngülam Chaw Ngünechen mu küpay ka kidu turpu wülkelay wedake ngülam, feymu refalta inalayafimi.\nRume fali tami eluwal ñi papeltufiel. Feymu tami afeluwnoal ti papeltun mu ka tami ayüwmafiel, ¿chem kelluafeymu?\nWirin dungu Chumngechi entual fillke papel TI WERKEN Num. 1 2017 | Chumngechi doy kümelkayafeymu tami papeltufiel Biblia\nAudio Chumngechi entual audio TI WERKEN Num. 1 2017 | Chumngechi doy kümelkayafeymu tami papeltufiel Biblia


Kullingeael tañi wiño küdawngetuam chi mapu - Incentivos para la recuperación de suelos agrícolas - Ley fácil - Biblioteca del Congreso Nacional de Chile\nPortada > Ley fácil > Kullingeael tañi wiño küdawngetuam chi mapu - Incentivos para la recuperación de suelos agrícolas\nKullingeael tañi wiño küdawngetuam chi mapu\nTi ley epu mari waranka meli pataka mari feypiley; tañi kullingeael tañi wiño küdawngetuam ti mapu wedañmawlu ta ketxangeam. Fey tüfa ti dungu mari epu tx ipantu müleay, llituai ailla konchi febrero küyen, epu waranka mari konkülelu ti txipantu.\n¿Chumngechi leai tüfa ti kellun?\nTi Estado kulliñmayai tunten ñi txipan ti küdaw mew, tañi wiño ketrangetuam ti mapu wedañmaufulu, ka tañi kümelkaleal ti mapu dew küme elngelu.\n¿Chem küdaw kulliñmangeai ti pu che?\nTukungeam fertilizante fosfatada\nTukulelngeam químicos esenciales\nTukulelngeam ñi doy alürumeam ti mapu wellilefulu.\nWellin, liftun kam pepil amulnulu küdaw\nTukulelngeael ti mapu, tañi amunuael mawünmew tañi doy kümelkawael, ñi kakewmeael ti ketxan fillke txipantu.\nTi pu che wünelelu meli nag, mülei ñi pengelael tañi llowel chew tañi küdawael, ka chew ñi tuku ketxanael.\nKa wichu, ta chi doy pichikeñielu mapu ta ka kellu kulliñmangeay asistencia técnica ta duamel tañi küdawyeam tañi plan de manejo.\nTi pu küdaw kulliñmayeal ¿tunte fali?\nMay, welu tuntengen kaletuafuy, fillketxipantu ti Ministerio de Agricultura müley ñielael kiñe lista ta elngeam ta tute faliyeael ti kellu kulliñmayeael.\n¿Inei engün pepi koneltuafuy tüfa ti kulliñma yeael?\nKom che, natural kam juridico, ngen mapu lelu, arenda pelu, mediero lelu ti mapu mew, chew ta duamniengelu ti kulliñ.\nFelefuy kom ti üytuael pepi koneltuafel tañi wiño kumelngetuael ta mapu, welu ti pu tukukelu ketxan müten ñi pepi koneltuael ta ñi kellu kulliñmangeal kuñültuñieael ta chi mapu.\n¿Chumngechi wülngeai chi kellu?\nTüfa ti kellu, wülngealu chi INDAP mew, femngechi ti SAG mew, kiñe concurso público mew.\n¿Chumngechi wülngeay ti kellu?\nTi pichike küdawkewlu mapu: 90% pukey tunte tañi txipan ñi plan de manejo mew.\nRangiñ küdaw kelu mapu: 38% tunte ñi mülen txipantu mew.\nFütxake küdawkewlu mapu: Fey ta chi puwlu ñi venden txipantu mew doy epu mari kechu waranka UF. Feiengün llowayngün epu% ñi tunten kulliñ ñi mülen ti txipantumew.\n¿Chumgechi ta koneltuay?\nYeay ñi papel INDAP kam ti SAG mew kiñe plan de manejo tañi eldunguael ti Estado ka ti agricultor tañi rüftu ñi wiño küme eltuael ti mapu.\nTi pu plano müley ñi dewmayael ti pu operador kim nielu wirintukulelu ti Registro de Operadores ti INDAP mew ka ti SAG mew.\nFey tüfa ti pu üytun ngüneduamael ti plan de manejo llowyeel ka adkünungeay kiñe puntaje. Ka femngechi tañi chumngechi ñi amulngeael ñi küdawtungen.\n¿Inei engün pepi wirintukuaingün ñi üy Registro Operadores mew?\nPersona natural ka jurídica ta:\nÑielu título kam técnico ta mapuküdaw mew kam chi manejo de recursos naturales.\nWülael kiñe feypiael ñi müleal epu txipantu rupalu mew malüwün mew ka doy chilkatulu mew.\nKa feyentule ñi kimael chum amulen ñi küdawengün\n¿Pepi koneltunngey doy kiñe bono kam kellumew?\nKiñe reglamento feypiley, ñi pepillownuael epu kellun txawüael kake dunguengün ta yengeam mapuküdaw ka forestal.\n¿Doy kiñechi pepi postulakei che?\nDewma kiñechi kiñe che llowün mew kello ka wiño pepistulaya ta feychi mapu mew, welu ta ñi wechun mew tañi plan de manejo ta llow nieel.\nKüme pünengenule ti kellu, müleai awükangen.\nMay, tuchi kümeyenulu ñi plan de manejo, pepi postulayai epu concurso ka rupalu mew.\nTuchi koylatulu tañi llowan kellu fey multangeay ka ñi llowaful. Ka fengechi, petu dewma ñi llowün ti kellu multangeay epuchi ta tunte ñi elungen, ka fey pingeay tañi postula wenual rupale üla küla concurso.\n1Ti: articulo: Azümchefe, Gramática Básica de la Lengua Mapuche, pág. 48 – 2006/ Editorial UC –Temuco, Chile - CONADI\n2Azümchefe: Uso de la tx, pág. 120


Fey ti fij kakerumen mapu ta müleyelu ta Wajmapu mew, pefalgey fij kakerumen zugu müleyelu ta mapu mew. Kiñekegey ta iyaeltun zugu mew, lafken mapu iyael, lafken mew ta nentupelu ta fij mogewe, pu Wenteche fij gan mew nentupelu ñi iyael pu Peweñche kay güjiw mew nentupelu ta mogewe.\nFijgen chi wüxangeleam zugu nüwküley ta kishugen chi mapu mew, müley az mapu ka az kishuke az mogen. Kom ta püjeketuley ka matu puwüngey. Fey ti chi wüneñpüramniel chi waria Temuko pigelu, puwal ta lafken mu ta 1,5 hora gekay müten; ka femechi fey ti chi zoy püjetulechi zeqüñ ka fentenmuy. Afmatungey chi mapu, kom xapümtuniey fij ñajituluwün zugu. Püjeketu ayiñyeafuy ta fijem ta che. Küpalmi ta Wajmapu mew, chew kom kake kishu xokitun mapu, peaymi ta xokitun mogen chem az ka yimüm rakizuam ñi nien. Fantepu pu Mapunche kiñewküley ta mufü xawün zugu mew, ka kiñeke kishu küzawküley, fey ta ñi wülael fijem ta ñi pegepual, fey ñi pepual fij wüxan ta puwlu chi mapu mew, fey ti chi xokiñke mapu mew müley ta fij kolotun, fij üyumyen, kimün kuyfike zugu güxam, eluniegerpan ta pu wekeche. Wajpan küxal mewta elkünorpun ñi pu fütake che, epew, gülam, fantepu petu ta wiñotumekegetulu.\nLafken mew ta nüwkülemey (Pacifico piel) müley chi Budi Lafken (kiñegelu chi koxüko faw chi nopa lafken mapu mew). Fey ñi ruka fey ta lafkenche rukagey, nienmew kishu ñi az, küna ta niey, fey ta küxalwe ta ñi ragiñkonküleken, chew ñi xawüken ta kiñe rukachewen ka pu wüxan.\nLafken mapu iyael fey ta nüwmey ta lafken ta wülel chi fijem mew, kakerumen chajwa, peju, kom fijem mugu, ka fey ti chi fij fün müleyelu üyechi mapu mew, fey ta ñi zoy ajageam chi iyael. Kiñeketu ta pefalyeel chi iyael ta müley ta poñü fij mapu püle ta puwlu ta tüfa chi fün.\nLafken mapu mew fijem güneluwün ñajituam ta müley, wampo mew ta azkintumeam, Budi lafken mew ñi azkintumeal ta fij wapi ta che, palin palikantun, kareta mew nentugeal ta che ka feyti chi kuyfike chemkün wejin ñi pemeam. Ka müley chi zoy fantepulken chi wampo, chew ñi pemegeken ta kakerumen lafken üñüm, fey ta ñi nentumeam ta fij azentun ta che. Feyti chi zoy kiñengechi üñüm piwganshu pigelu. Ñajitun xekan ka müley fij ñümñüm rüpü mew, ka inaltu lafken mew. Kom tüfa chi zugu güxam mew ta inakoküley, piam mew, ka feyti chi füxa nüyün rupalu 1960 xipantu mew.\nKa femechi peafuymi ta lafken mew fij mapu küzaw, mapun takun, ka fey chi fij pünepeel fijke antü zuamgen mew. Gürekan ta müley, zewmay ta makuñ, fij füw ta pegengey, ka femechi müley ta pilwa (kay mew ta zewmagelu) püchike jepü, külko, chüni ta zewmagey ka müley chi wizün küzaw.\nPu wenteche ñi mogen anüley ta ixo fij mogen mapu mew, fantepu ta Araucanía pigetuy, gulu mapu pin fel, puel püle müley ta pewenche lafken püle kay müley ta pu lafkenche.\nÑi az ruka ta wenteche mapugey, fijem ta müleyelu ta mapu mew ta tukugey jemay, wej müley ta küna ruka nentuel tüfa az mapu mew, majiñ mew, fey mew ñi xipaken tüfa chi küna, fantepu ta newe gewelay arkün mew ta ko.\nPu wenteche iyael zugu nüwküley ta fij gan mew jemay, fey ta kimgey ta kachija, ka fij tukukan, ajfish, zegüj, chicharo, shawe ka ixo fij gan. Tüfa chi gan mew, ta zewmagekey ta muzay, kako, mürke, mülxün ka tükün ñi konken fij korün mew, ka inakonkey ta kankan ilo mew, shümita ka fijem iyael. Fey ti fün mew kay, pu Mapunche ñi gümituken müley ta make, fobo, michay, mura, muketa ka müley ta chanzü. Püke jemay, akutun mew ta mawüh antü, xipa pukem mew kay fey ta müley ta ziweñ, chanzü, fey ñi zewmageken ta iyael ta ñi zoy kake üjumael ta iyael. Welu may, kake xokiñ mapu mew xürümgele, pu wenteche ñi iyael ta zoy nüwmey fij gan mew ka femechi müley ta mishki.\nWenteche mapu mew müley ta fij ñajitupem zugu, mapu mew ta nüwkülelu, kawejtuyawün, palikantun, kareta mew miyawün, kam karetela mew miyawün. Mawiza mew ta müleyey ta gürü, kanin, koneku, mara, zijo, ka awka sañwe. Kom ta tüfey nüwkülemey ta kuyfike güxam mew, piam mew.\nKa femechi pegeafuy ta wenteche mapu mew, mapu küzaw takun ta tüfey, fij pünepeel ta fij antü, nentuel ta xipayelu ta mapu. Fey ti chi takun mew ta müley ta kalufisha, mapun afülkan, zomo xariwe, ka femechi müley ti wizün küzaw, mamüj küzaw ka fey ti chi rüxan küzaw chew ñi nentugen ta xapel akucha, chaway ka xarilogko.\nPu Pewenche ta müley ta pirentu mapu mew, fantepu Araucanía region pituel.\nPewenche iyael pigey, nüwmey ta güjiw mew, peweñ mew ta xipay ta tüfey, ekun aliwen ta tüfey. Güjiw mew ta nentugekey ta kukush, mürke, kochültu, mushay, ka fijem. Pu Mapunche pewenche mew peweñ ta ekun aliwengey, fey ta montul-lu ta che weychan mew ta lefmawlu, ka lawengekey jemay. Ñi kishu nien mew ta az mapu rupal xipantun mew zoy ta petu newenküley ta tüfa chi az mapu.\nFij ñajitun müley ta pewen mapu mew, fij xekatun ta müley ñümñüm rüpü mew, inaltu lafken ka mawizantu mew, Jawiñ mawiza wigkul ñajitual, kimlu chi che egün ta aznieaetew ta müley, wampotun, ka fantepu ta ñi mülen ka fey, Rikalma lafken mew. Kawejtun, ka fij günewün jemay ka fey.\nKa müley ta ruka chew ñi umakonam ta che, walüg mew kay fey ta wekun rukawafuy ta che zoy wenu wigkul mew, püjekontuafiel ta mañke, chew ñi nentugeken ta fij güxamtun, pu pewenche rukache ñi küpalnien. Ka femechi müley mufü xokiñ ruka ñi umañnaqpuam ta che, kakerumen az nieyey jemay, pu pewenche rukache ñi az günenien ta tüfa, ka fey ñi tukugen ta müñetuwe ka ñajitupem wejin.\nPewenche mapu ta rüf ta pemeael chi mapugey, fij rupan xipantu mew (chumgen rume) kom wichuke niey ta ñi az mapu fij xipantu mew, ñapüz ta pegeal pukem mew, ka aylin lafken ñi pemegeal ta pewü mew walüg mew kay fey ta ayilu ta ko ñi amuñmual.


Alimentación Escolar Pingechi Programa (PAE) - JUNAEB\tJUNAEB\nHome » Alimentación Escolar Pingechi Programa (PAE)\n¿Chem zungu wülkey?\nFeyti chi Programa de Alimentación pingelu, fill antü mew wülkey ta iyael (liwen mew, rangin antü mew, ella nagün antü mew, kieñeke pu chillkatufe mew), tati pu zoy nieukülenolu pu chillkatufe kellukefi ta iyael mew, mülelu ta pu kimeltuwe ruka municipal ka kimeltuwe ruka particular mew, tunteñmaken ta chillkatun kiñe tripantü mew, elungekey ta iyael kom pu chillkatufe konkülelu ta Programas de Alimentación Escolar mew. Fey mew, mülele ta Educación Parvulario (Pre-Kínder y Kínder), ka Básica ka Media ka Adultos mew mülele tañi chillkatun. Tüfachi kelluntukun wülngekey may tañi küme amuleal tañi chillkatun ka femngechi mülerpual tañi chillkatuwe ruka mew, tunteñmaken mew tañi chillkatun.\nKelluntukukey ta küme nenntunierpual ta chillkatun zungu, ka kake rume zungu, ka femngechi kellukey ta vacaciones mew, pukem mew, walüng mew.\nChumngechi feley ta tüfachi kelluntukun\nFill antü mew wülngekey ta iyael ta pu chillkatufe, fey, txaftungekey, elungekey kake rume iyael, fey mew, wülngekey ta iyael liwen mew, rangin antü mew ka ella nagün antü mew, ka femngechi pu hogares mew wülngekey ta iyael liwen mew, rangin antü mew ka ella nagün antü mew. Alü kelluntukukey ta pu püchike che chillkatufe mülelu ta educación básica ka educación media mew, fey puwülkey ta 45 kam 50%, welu tati pu chillkatufe mülelu ta pu hogares mew kellukey ta 100% kom tati pu chillkatufe nielu ta tüfachi beca.\nTüfachi programa mew konkey ta pu chillkatufe rüftu zuamnielu tat tüfachi kellun. Femngechi mew, tüfachi institución txapümkey ta zungu chumlen ta pu chillkatufe, fey, txaftukefi ta zungu, feymew, kimngekey ta iney engün ka koneltuley feyti chi vulnerabilidad mew, rakingekey ta pu chillkatufe zuamnielu ta beca tüfachi país mew, fey engün tañi fentxelen engün epe rulmekey ta küla nongül (3 millones). Kom feytachi zungu txaftungekey ta kiñe listado mew, feymew feypilekey iney engün tañi zoy koneltuleken ta vulnerabilidad mew. Tüfachi listado niekefi ta pu direcciones regionales nielu JUNAEB, fey engün puwülkefi pu listado tati chillkatuwe ruka mew.\n¿Iney engün konafuy?\nKom pu chillkatufe, kizu tañi reñma koneltulelu ta 60% fey ti chi vulnerabilidad mew, ka tati zoy nieukülenolu, chumngechi tañi feypilen ta registro social de hogares, pu chillkatufe amukelu ta pu chillkatuwe municipal mew, ka chillkatuwe ruka particular konkülelu PAE mew, fey tüfa mew konkey ta pu chillkatufe mülelu ta educacación pre – básica mew, mülelu educación básica mew, mülelu ta educación media mew, ka tati pu adultos.\n¿chumngechi zullingekey ta pu chillkatuwe ruka lloukelu ta tüfachi programa?\nLlituyem ta chillkatun tripantü mew, tati pu direcciones regionales kam provinciales nielu ta JUNAEB puwülkey ta kom pu chillkatuwe ruka mew, pu municipales mew, ka tati pu particulares mew mülelu ta tüfachi país mew kiñe encuesta, fey amulngekey ta educación parvularia mew, ka primero básico mew ka primero medio mew, tüfachi encuesta küzautukefi tati pu rüftu zuamnielu ta kelluntukun tüfachi Programa de Alimentación Escolar pingelu, nielu ta JUNAEB. Welu, ka femngechi küzautungeafuy ta tüfachi encuesta feyti chi we chillkatuwe ruka mew, kam tuchi pu chillkatufe wülpenolu tañi encuesta zoy kuyfi mew.\nTüfachi pu encuesta wülkey ta zungu tañi kimngeam tunten tañi puwülneken ta vulnerabilidad pu chillkatufe, ka tañi chillkatuwe ruka. Mülen mew ta vulnerabilidad, ka chumngen tati infraestructura tati chillkatufe, fey wüla azkünungekey ta tunten iyael kam raciones ka chumngechi iyael tañi zuamniel tati chillkatuwe ruka\n¿Chem antü mew konkey ta pu chillkatuwe ruka tüfachi programa mew?\nTüfa mew konkey kom pu chillkatuwe ruka nielu tañi IVE (Índice de Vulnerabilidad) llitulu chi chillkatun txipantü mew, welu, kiñeke chillkatuwe ruka may, konafuy ta tüfachi programa mew, ragin txipantü mew, tüfachi zungu mew konay tati pu we chillkatuwe ruka, kam kiñeke zewmanolu ta encuesta, welu zuamnielu tañi kimael tañi tunte puwün tañi vulnerabilidad. Feytichi IVE kimelngekey ta fill direcciones regionales nielu ta JUNAEB, ka femngechi kimelngeay tunten ka chumngechi iyael tañi zuamniel.\n¿Chumngechi zullitungekey ta chem püchike che mülelu ta zullituniel tañi chillkatuwe ruka mew?\nFeypilu tati presidente, kom pu chillkatufe mülelu ta 1er, 2do ka 3er quintil de ingresos niey ta derecho a recibir PAE feipiley, welu ka tripantü 2016 mew JUNAEB llituy tañi küzawtufiel ta Registro Social De Hogares, feymew, küme feypiley tati pu beneficiarios, konkülelu ta 60% mew, zoy tati pu reñma nielu ta fentren vulnerabilidad, kam zoy nieukülenolu tayiñ país mew.\n¿Chew wülngekey ta Programa?\nKom tati pu chillkatuwe ruka konkülelu mew ta PAE programa mew, nielu ta kümeke infraestructura tañi nieal tüfachi programa, tüfachi kelluntukun, feymew wülngekey.\nGuía y Protocolo Covid19\nResoluciones y documentos complementarios Licitación 85-18-LR20\nEvaluación del comportamiento contractual de los prestadores Programa de Alimentación Escolar Licitación 85-18-LR20\nDocumentos Licitación 85-41-LR21